 Quarto idus augusti huiusce anni, directa fuit ad capitulum cisterciense Innocentii VIII epistola *Meditatio cordis nostri*, quae legi potest tum apud J. Paris, *Nomasticon cisterciense*, edit. Sejalon, Solesmis, 1892, p. 541, tum apud Henriquez, *Regula, constitutiones et privilegia ord. cisterc*. Antverpiae, 1630, p. 175, et etiam in libro cui titulus *Privilegia ord. cisterc.* impresso Divione a Petro Metlinger, 1491, opera et impensa Ioannis de Cireyo, Cisterc. abbatis, qui huius epistolae sequens summarium praebet* :  Peroptima et quasi divina ad ordinis restaurationem provisio , quia propter clamores et querelas diversorum regum et principum ac dominorum temporalium ex omni parte mundi super desolatione monasteriorum ordinis, maxime suae fundationis, inhonestatemque conversationis multorum de ordine, sollicitabant ut eiectis personis ordinis de dictis monasteriis, ordinem in eisdem locis supprimeret et alium ordinem institueret. Sed propter rationes in textu positas, ex paterna benignitate hoc facere distulit, tria ordini non minus necessaria quam utilia sub excommunicationis latae sententiae poena, etc., fieri praecipiendo, videlicet : quod generale capitulum taliter provideat singulis annis de bonis visitatoribus et reformatoribus, quod monasteria ordinis ubicumque existentia reformentur et ad pristinae observantiae puritatem reducantur ; quod omnes abbates iuxta *Benedictinam* et ordinis statuta veniant aut mittant ad capitulum generale apud Cistercium, legitimo cessante impedimento, aut nisi habeant licentiam ab eo qui dare potest ; et pro securitate conscientiarum, vide quis alius ille sit praeter generale capitulum et abbatem Cistercii, in quo solo iuxta bullam praecedentem capitulo cessante residet ordinis potestas, aut ab eis expressam huiusmodi habens potestatem, licentiam seu excusationem talem dare potest ; quod sub eisdem excommunicationis necnon privationis monasteriorum et officiorum quae obtinent, ac etiam cessationis commendarum, latae sententiae poenis eo ipso incurrendis, appellatione non obstante, abbates commendatarii, priores et officiarii dictorum monasteriorum singulis annis indilate solvant ex integro summas et quottas contributionum monasterii et locis ordinis per generale capitulum impositas, taxatas et limitatas, et considerato valore praesenti reddituum, fructuum et proventuum dictorum monasteriorum et locorum imponendas, taxandas et limitandas ; praecipiendo generali capitulo ut taxas huiusmodi reducant, limitent et moderentur ; sub dictis poenis inhibendo universis et singulis ne directe vel indirecte etiam per forum saeculare solutionem huiusmodi contributionum impediant, aut de eis quidquam absque speciali ordinatione capituli generalis seu abbatis Cistercii percipere vel levare praesumant. Vide attente textum, quia impossibile esset omnia sufficienter summario explicare. Cum clausula quod transumptis [transsumptis ] fides adhibeatur sicut originali, etc. * * * STATUTA EIUSDEM ANNI Anno Domini millesimo quadringentesimo octogesimo septimo, in generali Capitulo apud Cistercium, statuta et diffinita sunt quae sequuntur. ORATIONES 1.   Pro sanctissimo … *etc. ut in anno* 1484. 2.   Praeterea pro serenissimo… *etc. ut in anno* 1484. 3.   Insuper pro burgensibus… *etc. ut in anno* 1449. 4.   Ceterum pro pace… *etc. ut in anno* 1449. 5.   Demum pro felicis… *etc. ut in anno* 1470. DIFFINITIONES GENERALES 6.   Cum Ordo noster… de antiquo debito, ac etiam in summa 5478 florenorum, 14 solidorum de resta ultimorum computorum de et pro tempore praeterito… *etc.* contributionem novem millium florenorum… *etc. ut in anno* 1449. 7.   Cum retroactis annis multae et variae in generalibus Capitulis factae fuerint citationes, monitiones, comminationes et fulminationes contra abbates non venientes ad generale Capitulum, ut tam iuxta primaeva Ordinis fundamenta, Summorum Pontificum decreta multiplicia, ac Capitulorum generalium salutaria instituta singulis annis omnes et singuli venire et ibidem comparere tenentur, neque tamen adhuc venire aut comparere curaverunt in hoc praesenti Capitulo nisi paucissimi, praesens generale Capitulum tam praeteritas negligentias diu per patientiam toleratas, debita districtione punire, ac pro tempore futuro providere cupiens, omnes et singulos abbates, qui in hoc praesenti Capitulo non comparuerunt, neque suas legitimas excusationes per dominos Diffinitores acceptatas miserunt, declarat contumaces, et pro sua contumacia sententiam excommunicationis et alias in *Benedictina* et aliis Ordinis statutis contentas, censuras et poenas incurrisse, mandando omnibus et singulis commissariis Ordinis in virtute salutaris obedientiae, et sub eisdem sententiis, censuris et poenis, quatinus sententias, censuras et poenas huiusmodi eos et eorum quemlibet ipso facto incurrisse ubilibet denuntient et declarent ; et nihilominus quod parendo mandatis Sanctissimi domini nostri domini Innocentii Papae moderni, cuius Sanctitas suis patentibus bullis hoc praecipit et mandat, citent omnes et singulos abbates Ordinis ubilibet constitutos, quos et praesens generale Capitulum citat per praesentes, ut omni impedimento semoto in proximo futuro generali Capitulo personaliter comparere non omittant, ad videndum et audiendum ibidem diversas gratias, privilegia et instituta salutaria per eumdem Sanctissimum dominum nostrum Ordini gratiose concessas et concessa, atque ad tractanda nonnulla maxima Ordinis agenda, tam per iam dictum Sanctissimum dominum nostrum iniuncta, quam aliunde pro reformatione Ordinis necessaria et opportuna, cum intimatione quod nisi venerint, aut suos legitimos procuratores qui de eorum impedimento inevitabili fide fecerint, ut moris est in Ordine, omnes et singulas Ordinis sententias, censuras et poenas in *Benedictina* et aliis Ordinis statutis contentas procul dubio incurrisse declarabuntur. 8. *Contra monachos girovagos.* Scandaloso ac totius Ordinis honorem plurimum denigranti quorumdam monachorum girovagorum crebro discursu finem imponere, et animarum ipsorum saluti providere cupiens, praesens generale Capitulum conformiter ad diffinitiones pluribus annis praeteritis super hoc editis, hac perpetua et in aeternum valitura constitutione diffinit, ut nullus abbas, prior aut alius regimini alicuius monasterii praesidens, monachum aliquem sive ad suam propriam petitionem, sive quavis alia de causa, aut pro quocumque delicto, sive ad tempus, sive in perpetuum, a proprio suo monasterio emittat aut expellat, nisi tale fuerit delictum, quod in proprio monasterio nullomodo puniri possit, aut talis subsistat causa rationalis propter quam ad aliud monasterium necessario sit transmittendus ; his enim causis subsistentibus et non aliter emitti possit, sic tamen ut abbas, prior aut praesidens sic emittens prius de loco ubi recipi debeat, fuerit certificatus, tunc eum ad locum illum cum sufficienti vestium, librorum ac sumptuum provisione, consilio etiam et consensu patris abbatis aut aliorum vicinorum abbatum, cum litteris commendatitiis ordinate transmittat, a quo loco, si ibidem recipi non valeat, nullibi alias nisi ad proprium monasterium est remittendus. Mandat etiam et praecipit idem generale Capitulum, in virtute salutaris obedientiae et sub excommunicationis poena, omnibus et singulis abbatibus, prioribus aut praesidentibus supradictis, quatinus omnes et singulos monachos ad se cum litteris vel sine litteris commendatitiis venientes, quos secum retinere noluerint, ad nullum alium locum, nisi ad proprium monasterium remittant sub eisdem poenis mandando abbatibus, prioribus et monasteriorum regimini praesidentibus universis, quatinus suos sic sibi remissos monachos reassumant, aut illico eis provideant de alio loco regulari, ubi retineantur, ne in scandalum Ordinis diutius per saeculum vagari compellantur. Si vero monachi tales ad propria redire nollent, capiantur et vinculis mancipati ad proprium suum monasterium expensis abbatis seu prioris proprii reducantur etiam inviti. 9.  *De personis ordinem nostrum non professis non eligendis nec postulandis.* Cum iuxta Ordinis nostri privilegia et instituta apostolica et canonica, nullus debeat in Ordine ipso assumi in abbatem aut pastorem alicuius monasterii, nisi ipsum nostrum Ordinem per annum ad minus antea fuerit professus, abusioni detestabili quorumdam monachorum qui personas alias quam tales, sive saeculares sive alterius Ordinis quam nostri, in suis monasteriis in abbates seu pastores eligere seu postulare praesumunt, obviare cupiens praesens generale Capitulum hac perpetua constitutione inhibet omnibus et singulis Ordinis monachis seu personis regularibus, sub excommunicationis latae sententiae et inhabilitatis poena ad quaecumque officia, ne deinceps tales electiones seu postulationes quovismodo faciant aut fieri permittant, mandans et praecipiens sub poenis similibus patribus abbatibus aut electionibus in Ordine faciendis praesidentibus universis, quatinus electiones seu postulationes huiusmodi minime admittant, quinimo sic eligentes seu postulantes poenas praedictas ipso facto incurrisse pronuntient et declarent, electiones et postulationes sic factas irritando, cassando et annullando, quemadmodum praesens generale Capitulum omnes et singulas sic praetensas electiones seu postulationes irritat, cassat et annullat, in plenaria Ordinis potestate. 10.  *Quod ordo non nisi cisterciensis nominetur.* Cum a venerabili et insigni monasterio Cisterciensi tamquam matre ac fundatrice totius Ordinis nostri Ordo Cisterciensis vocabulum seu nomen suum non immerito traxerit, et tam a Sanctissimis in Christo patribus et dominis dominis Summis Pontificibus in suis rescriptis quam aliis omnibus praelatis, principibus ac dominis ecclesiasticis et saecularibus, necnon ab universo mundo a primaeva origine ipsius Ordinis usque in praesens, Ordo Cisterciensis semper appellari consueverit, praesens generale Capitulum superstitiones et novitates quorumdam detestans, qui vel Ordinem sancti Bernardi vel griseum aut album Ordinem ipsum nuncupare tam verbo quam scripto nonnunquam praesumunt, per quod Ordo suis privilegiis quae sub nomine Cisterciensi concessa sunt tandem privari ac monasteria et loca seu membra Ordinis ab ipso Ordine distrahi vel abscindi possent, obviare cupiens idem Capitulum hac perpetua constitutione conformiter ad laudabilem consuetudinem hactenus observatam, quae pro lege haberi debet, statuit et diffinit quatinus ipse Ordo noster nullo alio nomine nisi Cisterciensis nominetur, inhibens omnibus et singulis personis Ordinis universi, sub excommunicationis et aliis censuris et poenis Ordinis formidabilibus, ne se aut sua monasteria deinceps Ordinis sancti Bernardi, seu cuiuscumque alterius denominatione nisi Cisterciensis, dumtaxat scribere seu nominare audeant non tamen propter hoc derogando honori sanctissimi patris nostri Bernardi, qui licet ipsum Ordinem nostrum sanctitate vitae, doctrinae profunditate, ac gloriosis miraculis plurimum illustraverit, non tamen ipsum fundavit, aut incepit, imo per multos annos post ipsius Ordinis inchoationem in Cistercio, Cistercium adhuc saecularis intravit, ibidemque habitum Ordinis suscepit, et professionem regularem emisit, se monachum Cisterciensem constituendo, et ubique ac semper asserendo ; executionem praesentis diffinitionis omnibus et singulis Ordinis commissariis committendo, in plenaria Ordinis potestate. 11.  *De habitibus.* Cum inter cetera honor et decus nostri Cisterciensis Ordinis magnificae excellentiae potissimum esse videatur uniformitas, quae in habitibus, libris, aedificiis ac aliis ad statum monasticum pertinentibus per totum orbem ubique similiter hactenus observari consuevit, praesens generale Capitulum sufferre non valens praesumptionem quorumdam Ordinis monachorum ac personarum regularium, qui contra uniformitatem huiusmodi singulariter apparere volentes, novitates quasdam in cucullis, scapularibus, tunicis, cappis, et aliis huiusmodi introducere nituntur, tam in colore quam in factura seu forma ipsorum habituum, conformiter ad diffinitiones prius factas praecipit et mandat omnibus et singulis Ordinis visitatoribus, reformatoribus aut commissariis, quod ubicumque in monasteriis per eos visitandis, seu alibi personas Ordinis huiusmodi habitus sive in colore sive in forma et factura difformes, et aliter dispositas quam ab antiquo in Cistercio consuetum est, portare seu habere repererint, illos habitos inordinatos ab eis auferant, atque ad habendum et portandum habitus regulares ordinatos ac secundum colorem et formam seu in Cistercio solitas dispositos, ipsas personas Ordinis et earum quamlibet per censuras Ordinis compellant, in plenaria Ordinis potestate. 12.  *Pro procuratore ordinis in romana curia.* Ad audientiam generalis Capituli non sine displicentia gravi pervenit, quod quidam Ordinis abbates, priores aut monachi ad romanam Curiam pro suis negotiis particularibus venientes sine scitu et consensu reverendissimi domini protectoris aut procuratoris Ordinis generalis, multas ibidem sollicitant causas ac impetrant et obtinent gratias contra communia Ordinis statuta, iura et privilegia ac diffinitiones Capitulorum generalium ; quidam etiam eorum Ordinem scindere atque ab Ordinis unitate se segregare volentes alios protectores et procuratores particulares instituunt, ut illorum iuvamine attentata per eos facilius possint obtineri ; quibus omnibus et aliis inconvenientiis, quae ex hoc in Ordine oriri possent, obviare cupiens praesens generale Capitulum, sub excommunicationis et incarcerationis poenis inhibet omnibus et singulis abbatibus, prioribus aut personis regularibus Ordinis universi, cuiuscumque status, conditionis, praeeminentiae aut dignitatis fuerint, ne de cetero in romana Curia quidquam attentare, sollicitare, petere aut impetrare quomodolibet praesumant, nisi cum scitu et expressa licentia ac consensu reverendissimi domini protectoris Ordinis, aut procuratoris generalis, quibus vel alteri eorum iuxta antiqua Ordinis statuta infra trium dierum terminum quamprimum ad romanam Curiam venerint, se praesentare tenebuntur, sua negotia propter quae missi sunt, eis intimando ; sub eisdem etiam poenis inhibet idem Capitulum ne eorum aliqui alios protectores seu procuratores particulares sive pro personis et monasteriis, sive pro provinciis aut nationibus Ordinis instituant aut impetrent, sed omnes maneant sub protectore et procuratore Ordinis generalibus per generale Capitulum institutis. 13.  Cum, ut ad audientiam Capituli generalis pervenit, plurimi abbates, priores, commendatarii, cellerarii, bursarii, aliique monasteriorum nostrorum gubernatores, vel eorum loca tenentes, virtute statutorum papalium ac privilegiorum Ordinis in diversis mundi partibus, per procuratores et commissarios Ordinis super solutione contributionum ac subsidiorum Ordinis suis monasteriis impositorum legitime fuerunt moniti, et sufficienter expectati, neque tum adhuc satisfacere, sive praedictas contributiones et subsidia praedicta solvere curaverunt, praefatum Capitulum generale eos rebelles et contumaces reputans, ipsos et eorum quemlibet, qui moniti usque in praesens non solverunt, omnes et singulas sententias, censuras et poenas in *Benedictina, Piina, Paulina, Sixtina*, et aliis Ordinis statutis et privilegiis contentas, de facto incurrisse denuntiat et declarat, mandans ac praecipiens sub eisdem poenis omnibus et singulis Ordinis commissariis, aut aliis Ordinis personis regularibus in sacro presbyteratus ordine constitutis, qui super hoc requisiti fuerint, quatinus praedictos omnes et eorum quemlibet huiusmodi sententias incurrisse publicent et declarent ubicumque hoc viderint opportunum, et nihilominus ut eos omnes ac etiam alios quoscumque, qui hoc praesenti anno ad solutionem contributionum et subsidiorum Ordinis obligantur, moneant, quemadmodum et praesens generale Capitulum tenore praesentium eos et eorum quemlibet monet, quatinus infra terminos per generale Capitulum institutos, receptoribus ad hoc deputatis, de praedictis contributionibus et subsidiis ac eorum arreragiis satisfaciant cum effectu ; alioquin omnes et singulas praedictas sententias, censuras et poenas, quas nisi paruerint, praesens generale Capitulum ex nunc prout ex tunc in eos et eorum quemlibet tenore praesentium fert et pronuntiat de facto incurrisse ubique publicent, denuntient et declarent. 14.  *De libris missalibus per dominum de Pomerio impressis.* Fructuosi laboris diligentiam fidelem studiosamque industriam abbatis de Pomerio alias Bongart, Argentinensis dioecesis, plurimum commendans praesens generale Capitulum, super eo quod missalia iuxta verum usum secundum originale Ordinis a sanctis patribus institutum per R. D. Cisterciensem sibi traditum, necnon et breviaria, diurnalia et psalteria optimis caracteribus imprimi fecit ; et quia eadem missalia et alii libri praefati per priorem, cantorem et succentorem Cisterciensem diligenter visa et examinata seu visi et examinati iuxta formam Ordinis bene ordinata et completa, ac etiam demptis paucis defectibus per errorem impressorum commissis, qui corrigi facile poterunt, aliunde satis correcta reperta sunt, hortatur ac monet omnes et singulos abbates, priores, abbatissas, priorissas, et quoscumque alios monasteriorum Ordinis praesidentes, ipsis nihilominus et eorum cuilibet in virtute salutaris obedientiae districte praecipiendo, quatinus de dictis missalibus et libris in suis monasteriis et locis regularibus sibi comparent, et super ea alia corrigant, ac iuxta formam in eis positam missarum solemnia peragant, et peragi faciant deinceps, eorumdem venditores, exhibitores praesentium in suis monasteriis ubi venerint cum praedictis libris intromittendo et benivole tamquam Ordinis nuntios tractando, et de salvoconductu aliisque viae necessariis ipsis providendo ac provideri procurando. 15.   Quia plures et graves materiae et causae in hoc generali Capitulo tractandae et intermittendae propter brevitatem temporis ad praesens expediri non possunt, insequendo laudabilem consuetudinem hactenus in Ordine observatam, praesens generale Capitulum R. D. N. Cisterciensi et quatuor primis seu eorum locatenentibus et Diffinitoribus, quos secum vocare voluerit, decisionem et determinationem omnium et singularum causarum et materiarum motarum et movendarum, quae in Cistercio terminari non potuerunt apud Divionem fiendam, committit in plenaria Ordinis potestate. ELECTIONUM CONFIRMATIONES 16.   Electionem, promotionem, institutionem et installationem fratris Ioannis Memmingen ad dignitatem abbatialem monasterii de Doberluch per abbatem de Walkenrede, eiusdem monasterii de Doberluch patrem abbatem, rite et legitime… *etc.* confirmat, supplendo omnes et singulos defectus… *etc.* 17.   Ad idem, pro fratre Nicolao, professo monasterii Zcennae Sanctae Mariae, ad dignitatem abbatialem eiusdem monasterii per abbatem Vallis Sanctae Mariae, factas, *etc.* 18.   Amotionem, privationem et destitutionem magistri Symonis Chaveau ab officio bedellatus collegii Sancti Bernardi Parisiis, necnon promotionem, institutionem domini Ioannis Marsoti presbyterum curatum Sancti Secani ad idem officium, per R. D. N. Cisterciensem, cui pleno iure institutio et destitutio omnium et singulorum officiorum et officiariorum, necnon omnimoda dispositio eiusdem collegii spectat et pertinet, novissime die 6 mensis iulii anno praesente factas, et per dominos abbates Firmitatis, Prulliaci, Regalis montis et provisorem eiusdem collegii, s. th. pr., debite et legitime executas, necnon omnia et singula per dictos executores R. D. N. Cisterciensis auctoritate et mandato ac virtute litterarum patentium super huiusmodi officio bedellatus in dicto collegio acta, facta, gesta et ordinata, generale Capitulum approbat, ratificat et confirmat, mandando sub poenis et censuris Ordinis, districtissime praecipiendo omnibus et singulis studentibus sive scolaribus et aliis personis praesentibus et futuris in eodem collegio residentibus sub poenis et censuris praefatis, quatinus dictum magistrum Symonem a dicto officio bedellatus amotum, privatum et destitutum, necnon praefatum dominum Ioannem Marsoti verum et indubitatum eiusdem collegii bedellum teneant et reputent ; executionem praesentis diffinitionis dominis abbatibus de Firmitate, de Regalimonte, s. th. pr., et cuilibet eorum committendo, in plenaria Ordinis potestate. 19.   Electionem, provisionem, institutionem et installationem fratris Ioannis Frel ad dignitatem abbatialem monasterii Prulliaci per dominum Firmitatis, virtute et auctoritate commissionis R. D. N. Cisterciensis, eiusdem monasterii Prulliaci immediati patris abbatis, rite… *etc.* confirmat, supplendo omnes et singulos defectus… *etc.* CONFIRMATIONES TRACTATUUM ET PENSIONUM 20.   Quamquam examinata, approbata, ratificata et confirmata per R. in Christo P. D. Cisterciensem, auctoritate totius Ordinis sibi naturaliter attributa, nulla alia confirmatione indigeant, nihilominus aliquando pro securitate maiori rerum gestarum, ad instantiam partium necesse est ea generalis Capituli confirmationis munimine roborare, ne temporibus futuris aliquae innovationes, quaestiones, lites, partium allegationes fiant, quae partibus nocere aut tractatibus factis praeiudicare possint ; idcirco generale Capitulum visis et diligenter inspectis et consideratis litteris approbationis, ratificationis et confirmationis tractatus seu appunctuamenti facti et passati inter abbatem et conventum monasterii Vallis dulcis ex una, et haeredes Hugonis Durant Pottarii ex Stanno dum viveret, partibus ex altera, in certa causa dudum mota et pendente cum domino Baillivo Divionensi, vel eius locumtenente, prout per litteras procuratoriales abbatis et conventus praefati, necnon per sententiam de consensu eorumdem et ex gratia speciali sine praeiudicio futuri temporis per dominum locumtenentem eiusdem domini Baillivi latam, ac etiam per ratificationem, approbationem et confirmationem R. D. N. Cisterciensis plenius constat, idem generale Capitulum auditis audiendis, et consideratis in hac parte considerandis, omnia et singula, tam per dictum abbatem et conventum Vallis dulcis, quam per R. D. N. Cisterciensem quam alios quoscumque acta, facta et passata, tamquam dicto monasterio Vallis dulcis utilia, sine tamen praeiudicio futuri temporis, iuriumque, libertatum ac privilegiorum dicti monasterii, approbat, ratificat et confirmat, in plenaria Ordinis potestate. 21.   Attenta relatione abbatis Charitatis super examinatione et informatione contentorum in litteris tractatus praesenti diffinitioni annexis initi, facti et passati inter abbatem et conventum monasterii Bellaevallis ex una, et honorabilem et discretum virum dominum Henricum de Novocastro, presbyterum canonicum et camerarium ecclesiae Bisuntinensis, ac commendatarium perpetuum prioratus monasterii Altepetit, super quadam permutatione cuiusdam quantitatis granorum ad certum numerum hominum manus mortuae, prout plenius in dictis litteris continetur, praesens generale Capitulum dictum tractatum cum omnibus suis clausulis approbat, ratificat et confirmat. 22.   Visis, inspectis et diligenter examinatis litteris tractatus seu appunctuamenti initi, facti et passati inter illustrem et potentissimum D. D. Hugonem de Cabilone, D. Castriguidonis, de Nozeroii ex una, et abbatem et conventum monasterii de Monte Sanctae Mariae partibus ex altera, super associatione dudum inter praedecessores ipsius strenui ac potentissimi domini et dictos abbatem et conventum et novissime per eosdem renovata de quibusdam villis, villagiis, grangiis, nemoribus et aliis possessionibus et iustitiis, plenius in litteris praefatis praesenti diffinitioni annexis expressius declaratis et specificatis, attenta et considerata animi praefati potentissimi domini nobilitate et devotione atque benevolentia ad bonum, utilitatem, commoditatem et honorem dicti monasterii et totius nostri Ordinis effectu demonstravit, abbate etiam de Balerna itidem referente plenis super contentis in dicto tractatu audito, utilitate etiam dicti monasterii pensata et considerata, praesens generale Capitulum dictum tractatum cum omnibus et singulis suis clausulis approbat, ratificat et confirmat, in plenaria Ordinis potestate. COMMISSIONES 23.   Nos, frater Ioannes, abbas Cistercii, ceterique Diffinitores Capituli generalis Cisterciensis Ordinis, notum facimus universis, quod in eodem generali Capitulo die 14 mensis septembris, anno Domini 1487, apud Cistercium celebrato, facta fuit quaedam diffinitio cuius tenor sequitur et est talis : Sanctissimi ac beatissimi in Christo patris et domini nostri domini Innocentii, divina providentia Papae VIII, maximam ad nostrum Cisterciensem Ordinem clementiam et benivolentiam singularem summa cum gratulatione ac gratiarum actione suscipiens praesens generale Capitulum per honorabilem virum magistrum Iacobum du Breucquet, decanum Montensem et canonicum Cameracensem, nostrique totius Ordinis in romana Curia ad praesens procuratorem generalem, qui pluries diversas ac amplissimas totique Ordini nostro plurimum fructuosas ab eodem S. D. N. obtinuit libertates, exemptiones et gratias, nonnullorum denique veterum privilegiorum confirmationes, pro quibus eidem S. D. N. gratiarum actiones uberes et immensas ipse Ordo noster referre haud immerito adstringitur et obligatur. Qua de re cum ipse Ordo noster apud Sanctissimam Sedem Apostolicam nondum comparuit, electioni et promotioni eiusdem S. D. N. congratulando, Sanctitatique suae ipsum Ordinem nostrum commendando, ac confirmationem ceterorum privilegiorum a felicissimae recordationis suae Sanctitatis praedecessoribus Ordini indultorum postulando et impetrando, quemadmodum pene omnes alii Ordines iam dudum fecisse dicuntur ; unde nimirum nisi tanta fuisset ac esset S. D. N. ad ipsum nostrum clementia, ipse Ordo noster a Sanctitate sua non modo nullam obtinuisset gratiam, sed et de ingratitudine maxima notari potuisset. Quia etiam praedictorum privilegiorum iam impetratorum et adhuc aliorum impetrari necessariorum, necnon pro confirmationis antiquorum expeditione opportunum ac necessarium videtur ut ad Sanctissimam Sedem Apostolicam Ordinis legati aut nuntii quantocius mittantur, praesens generale Capitulum his et aliis multis causis rationabilibus consideratis, ad Sanctissimam Sedem Apostolicam suos notabiles oratores, legatos ac nuntios quamprimum commode fieri poterit transmittere decernit, ad aliqualem S. D. N. ac suae Sanctissimae Sedis amicorumque ac benivolorum Ordinis in romana Curia consistentium recognitionem faciendam, tam reddendo gratias possibiles pro beneficiis maximis iam Ordini exhibitis, quam etiam pro futura ipsius Ordinis recommendatione. Verum quia sine maxima pecuniarum summa haec fieri non possunt cum R. D. N. Ordinis protectore ac aliis pro Ordinis in romana Curia laborantibus et benivolis dona ac stipendia debita sint offerenda, pluresque ac maximae pecuniarum summae pro bullis tam impetratis quam impetrandis, in Curia expediendis et extrahendis sint necessariae, et nihilominus oratores, legati ac nuntii praedicti in expensis ac sumptibus decentibus veniant providenda, procuratori etiam praedicto, cui pro suis diligentiis maximis quas fecit, Ordo non parum obligatus existit, oporteat tam pro expensis iam factis quam in futurum fiendis, quam etiam in recompensam laborum suorum summam aliquam contribuere, ad quae omnia et infinita alia Ordinis agenda et onera supportanda, contributiones Ordinis consuetae minime sufficiunt neque sufficere possent, cum tam paucae sint et exiguae ut expensae Capituli generalis, pensiones annuae et collegiorum provisiones per Ordinem solvendae per illas nullatenus valeant exsolvi, tum propter varia impedimenta quibus in aliquibus partibus contributiones Ordinis ad communem Ordinis usum recipi prohibentur, tum quia plures nationes, ut Italia, Hispania, Anglia, Scotia, Hungaria, Bohemia, parum vel nihil solvunt, quinimo aliquae earum diversis mediis et expensis gravibus ab Ordinis obedientia et unitate se eximere nituntur ; quibus nisi obvietur maturius, principalia Ordinis fundamenta non mediocriter laedentur seu enervabuntur, et ipsi Ordini finalis ruina imminebit, tum denique quia plurima monasteria Ordinis in diversis mundi partibus sita, tam propter guerrarum exterminia quam alia multiplicia incommoda et detrimenta, ad extremam pene desolationem perducta, a solutione contributionum Ordinis gratiose sunt supportata, tum demum quia etiam de solventibus taxa minor in registris Ordinis posita nullomodo solvitur, sed a maiori parte vix nona aut decima pars haberi potest, quibus omnibus et aliis multis ad hoc inducentibus causis et rationibus diligenter consideratis matura deliberatione, ac unanimi consensu omnium Diffinitorum praehabitis, praesens generale Capitulum subsidium charitativum quinque millium ducatorum auri de camera omnibus et singulis Ordinis monasteriis ac locis regularibus utriusque sexus quibuscumque mundi partibus sitis imponit, hinc infra festum Natalis Christi proxime futurum R. D. N. Cistercii aut receptoribus per generale Capitulum deputatis praestandorum, mandans et praecipiens omnibus et singulis Ordinis abbatibus, abbatissis, prioribus, priorissis, commendatariis, cellerariis, bursariis ac aliis quibuscumque monasteriorum aut locorum regularium Ordinis praesidentibus, gubernatoribus, receptoribus, procuratoribus, syndicis, economis, negotiorum gestoribus ac officiariis universis quocumque nomine censeantur, aut cuiuscumque auctoritate vel nomine praesideant in eisdem, in virtute salutaris obedientiae et sub excommunicationis latae sententiae et privationis a suis dignitatibus et officiis poenis, quatinus commissariis Ordinis ad hoc in diversis mundi partibus per generale Capitulum deputatis aut eorum substitutis praesentium exhibitoribus taxas seu quotas de praedicto subsidio suis monasteriis seu locis regularibus deputatas impositas et assignatas infra terminum praefatum integraliter et cum effectu persolvant. Executionem praesentis diffinitionis in dominiis et provinciis Rhenens. infer. et Maguntinensis dioecesis infer., necnon Hassiae, Westphaliae, Frisiae, Hollandiae et Zelandiae, abbatibus de Veterimonte, s. th. pr., de Vetericampo et de Campo Mariae committendo, sub eisdem censuris et poenis districte mandans et praecipiens eisdem, quatinus quamprimum fieri fuerit possibile, convocent ad se tres aut quatuor abbates earumdem partium quos voluerint, et communicato cum eis consilio summam 320 ducatorum, et pro prioratibus Campo subiectis summam 70 ducatorum auri de camera, quam monasteriis et locis regularibus Ordinis utriusque sexus in eisdem provinciis et partibus sitis praesens generale Capitulum pro praedicto charitativo subsidio imponit eisdem monasteriis et locis regularibus iuxta facultates et valores eorum, prout eis videbitur, distribuant unicuique suam taxam seu quotam assignando, quam assignationem iam dicti commissarii sigillis suis et sigillis dictorum abbatum sigillatam infra terminum inferius assignatum cum dictis pecuniis et fideli suo computo R. D. N. Cisterciensi habeant praesentare, ipsi vero abbates per dictos commissarios pro taxatione huiusmodi convocati, si se forte excusare voluerint, ad hoc per censuras Ordinis et poenas praedictas ab ipsis commissariis compellantur. Dicti autem commissarii per se vel per alium seu alios substitutum vel substitutos fidelem vel fideles taxas sive quotas sic assignatas quamprimum fieri poterit, ab omnibus et singulis monasteriis et locis regularibus utriusque sexus dictarum partium exigant, requirant, levent et recipiant, vel alter eorum exigat, requirat, levet et recipiat, ad eorum solutionem integram dictorum monasteriorum abbates, abbatissas, priores, priorissas, commendatarios, cellerarios, bursarios ac alios officiarios praedictos per praedictas censuras et poenas iuxta mandatum apostolicum ad hoc specialiter et expresse per S. D. N. dominum Innocentium Papam modernum generali Capitulo factum et transmissum, appellatione postposita, viriliter et exacte compellendo, et quittancias sufficientes sub sigillis suis vel sigillo alterius eorum dando et expediendo ; rebelles vero et solvere nolentes vel differentes, sententias et poenas suprascriptas de facto incurrisse ubique publicando et declarando, ac alias prout iuris ordo aut rationis iudicium postulat et requirit, contra eos procedendo, invocato ad hoc, si opus fuerit, auxilio brachii saecularis, aut quorumcumque dominorum, iudicum vel potentum ecclesiasticorum vel saecularium, consilio, auxilio et favore, faciantque talem diligentiam dicti commissarii ut praedictae pecuniae pro tardiori, si tamen possibile fuerit, aut quamprimum possibile fuerit, R. D. N. Cisterciensi apud Cistercium praesentantur, quatinus usuris et aliis expensis, quae super ordinem interim excrescunt, valeat citius obviari. Datum sub sigillo Diffinitorum eiusdem generalis Capituli, die, mense, anno et loco supradictis. 24.   Ad idem, pro abbatibus de Eberbaco et Lucella, in partibus Rheni superioribus et confaederatorum ac partibus vicinis, videlicet in dioecesibus Constantiensi, Basileensi, Argentinensi, Spirensi, Wormatiensi, Maguntinensi usque ad partes Thuringiae exclusive et Metensi ubi lingua loquuntur alemannica. 25.   Ad idem, pro abbatibus de Ebraco, Fonte salutis et Lanckheim in tota Franconia, et partibus Sueviae, videlicet in dioecesi Herbipolensi, Bambergensi, Eistettensi et Augustensi. 26.   Ad idem, pro abbate de Campoprincipum in tota Bavaria, Austria, Carinthia et Styria. 27.   Ad idem, pro abbate de Riddageshusen in Thuringia et Saxonia. 28.   Ad idem, pro abbate de Lenyn in Misnia, utraque Marchia et Lusatia. 29.   Ad idem, pro abbate de Lubens in Moravia et Slesia. 30.   Ad idem, pro abbate de Hilda in Slavia sive partibus Stagnalibus, Prussia, Pomerania et Livonia. 31.   Ad idem, pro abbatibus de Esrom et Sora in regnis Daniae, Sueciae, Norwegiae et insula Gotlandiae. 32.   Ad idem, pro abbate de Paradiso in maiori Polonia. 33.   Ad idem, pro abbatibus de Ozzeck et Tzedelitz in regno Bohemiae. 34.   Ad idem, abbati de Pelisio in Ungaria. 35.   Nos, frater Ioannes, abbas Cistercii et Diffinitores Capituli generalis Cisterciensis Ordinis, notum facimus universis quod in eodem generali Capitulo die 14 mensis septembris anno Domini 1487 apud Cistercium celebrato facta fuit quaedam diffinitio, cuius tenor sequitur et est talis : Piis monitis et hortamentis paternis, necnon mandatis et praeceptis salutaribus et fructuosis Sanctissimi in Christo patris et domini nostri, domini Innocentii divina providentia Papae VIII, super reformatione nostri Ordinis Cisterciensis ad generale Capitulum nuper factis ac transmissis, gratulantique animo susceptis et acceptatis, praesens generale Capitulum Sanctissimae Sedi Apostolicae immediate et nulli alteri subiectum humiliter obedire et devote parere cupiens, ut tenetur, abbatibus de Veterimonte, s. th. pr., de Vetericampo et de Campo Mariae, et eorum cuilibet in solidum conformiter ad commissionem per R. D. N. Cisterciensem eis anno praeterito factam, pie committendo mandat, in virtute salutaris obedientiae et sub excommunicationis poena nihilominus districte praecipiendo, quatinus ad omnia et singula monasteria et loca regularia Ordinis utriusque sexus, in territoriis, partibus et provinciis Rhenen. infer. a dioecesi Maguntinensi exclusive inferius descendendo usque ad mare oceanum, et signanter in dioecesibus Trecensi, Coloniensi et Traiectensi, necnon in dominiis et provinciis Hassiae, Westphaliae, Frisiae, Hollandiae et Zelandiae sita et constituta, hinc infra proxime futurum generale Capitulum simul aut duo eorum se personaliter transferant aut unus eorum, de consensu tamen reliquorum, se transferat, auctoritate totius Ordinis et Capituli generalis, ibidem visitando, reformando, corrigendo, emendando, instituendo et destituendo omnia et singula, quae secundum Deum et beatissimi patris et legislatoris nostri sancti Benedicti sanctam regulam, necnon statuta Ordinis papalia et Capitulorum generalium diffinitiones invenerint visitanda, reformanda, corrigenda, emendanda, instituenda et destituenda, in spiritualibus et temporalibus, in capitibus et in membris. Datque praesens generale Capitulum dictis commissariis auctoritate qua supra facultatem et plenum posse abbates, abbatissas, priores, priorissas ceterasque personas Ordinis regimini eorumdem monasteriorum aut locorum regularium utriusque sexus, in spiritualibus seu temporalibus praesidentes, aut officia quaelibet in his habentes, si sua exigant demerita, a suis dignitatibus, administrationibus et officiis deponendi, aut alias iuxta statuta Ordinis puniendi, prout delictorum suorum qualitas exigit ; resignationes quoque abbatum, abbatissarum aut aliorum monasteriis et locis regularibus praesidentium, si rationabiles visae fuerint, admittendi et acceptandi, ac monasteriis et locis regularibus iam dictis sive sic sive per mortem aut quomodolibet vacantibus et viduatis, patrum abbatum et visitatorum ordinariorum, qui vel propter distantiam nimiam viarumque discrimina aut alia quaelibet impedimenta adesse non possunt aut negligunt, supplendo defectus de abbatibus, abbatissis aut aliis praesidentibus Ordinis monasteriis sive per electionem canonicam, sive per provisionem paternam iure ad ipsos patres abbates vel generale Capitulum devoluto, prout iustum viderint, providendi de personis Ordinis. Apostatas quoque et fugitivas ac per saeculum discurrentes et vagabundas, sive etiam in locis aliquibus extra monasteria et loca regularia Ordinis commorantes, et honorem Ordinis denigrantes, personas regulares Ordinis utriusque sexus, ubicumque repertae fuerint, sive in habitu Ordinis sive sine habitu capiendi, incarcerandi, aut alias prout sua exigunt demerita puniendi, atque iuxta diffinitiones tam praesentes generalis Capituli, quam aliorum Capitulorum praecedentium, expensis suorum monasteriorum, ad propria remittendi, abbatesque et abbatissas, sive alios monasteriis Ordinis praesidentes, personas quocumque nomine censeantur ad praedictas apostatas, sive vagabundas seu etiam extra Ordinem commorantes personas in suis monasteriis seu locis regularibus recipiendum, aut de aliis locis Ordinis ubi recipiantur eis providendum, per censuras Ordinis compellendi sive sua sponte ac sine licentia et litteris huiusmodi etiam cum potestate alibi profitendi exierint seu emissi fuerint, sive propter delictum aliquod, sive sua propria voluntate, non obstante quod quidam eorum se quasdam gratias habere dicant, per quas cum quibuscumque christifidelibus extra Ordinem valeant commorari, quas quidem gratias et omnes licentias supradictas per quoscumque de Ordine etiam auctoritate paterna Capituli generalis concessas, praesens generale Capitulum revocat, cassat, irritat et annullat. Monasteria denique monialium minus reformata, sive per inclusionem sive per aliam bonam et honestam dispositionem, ut expediens viderint, reformandi ; rebelles vero aut reformationi resistentes sive a monasteriis suis expellendi, et ad alia monasteria reformata dispergendi, sive alias prout iuris aequitas postulaverit puniendi. Dat insuper praesens generale Capitulum auctoritatem et mandatum speciale dictis commissariis et eorum cuilibet computationes abbatum, abbatissarum aut aliorum praesidentium regimini monasteriorum et locorum regularium Ordinis audiendi, easque approbandi vel reprobandi, ut viderint opportunum. Et ut iuxta mentem praefati S. D. N. generale Capitulum veras et iustas taxas contributionum Ordnis [Ordinis ] melius assignare valeat, mandat et praecipit idem Capitulum dictis commissariis, ut de veris et integris valoribus dictorum monasteriorum et locorum regularium se diligenter informent, et in proximo futuro generali Capitulo, sive pesonaliter [personaliter ] sive per sua scripta authentica ipsum generale Capitulum de his debite certificent. Et quia, ut ad audientiam ipsius Capituli dolenter deductum est, nonnulla monasteria et loca regularia Ordinis olim satis opulenta sive propter guerrarum incursus, sive propter alios sinistros eventus ad tantam devenerunt inopiam, ut personae regulares in sufficienti numero pro divini cultus executione et disciplinae regularis observantia ibidem sustentari non possunt, mandat et praecipit idem Capitulum dictis commissariis, quatinus iuxta *Chartam charitatis* et alia Ordinis instituta canonica, compellant vicinos abbates aut monasteriorum seu loccrum [locorum ] regularium Ordinis praesidentes ditiores ad subveniendum dictis monasteriis et locis sic desolatis, ut debite restaurari et sublevari possint, quatinus divinus cultus et disciplina monastica ibidem valeant observari ; quod si fieri omnino foret impossibile, super unione illorum monasteriorum desolatorum cum aliis, se diligenter informent, quidquid in praemissis repererint, in proxime futuro generali Capitulo fideliter referendo. Praeterea insequendo praefatum mandatum apostolicum praecipit et mandat idem generale Capitulum omnibus et singulis dictis commissariis et eorum cuilibet in solidum, quatinus per se vel alium seu alios peremptorie citent omnes et singulos dictorum monasteriorum abbates, seu etiam priores monasteriorum per priores dumtaxat gubernari solitorum, quemadmodum praesens generale Capitulum tenore praesentium eos citat ad comparendum personaliter in generali Capitulo tempore solito, anno iam proxime futuro apud Cistercium celebrando, nisi legitimum impedimentum habuerint propter quod merito venerint excusandi, de quo tamen impedimento per suos procuratores sufficienter instructos fidem facere teneantur cum intimatione quod, nisi venerint aut sua impedimenta legitime probaverint, censuras tam in statutis Ordinis antiquis quam etiam S. D. N. Pape moderni contentis incurrisse, sine omni dissimulatione publicabuntur. Demum mandat et praecipit idem generale Capitulum dictis commissariis et eorum cuilibet, ut contributiones Ordinis iuxta veram taxam novem millium, quam hoc praesenti anno generale Capitulum propter varia agenda Ordini imposuit in omnibus et singulis monasteriis Ordinis dictarum partium, exigant, requirant, levent et recipiant ad earum solutionem integram omnes et singulos dictorum monasteriorum abbates commendatarios, bursarios, cellerarios aut alios temporali regimini dictorum monasteriorum praesidentes quoque, quocumque nomine censeantur, per censuras Ordinis et poenas in *Benedictina, Piina, Sixtina*, necnon Sanctissimi D. N. Papae moderni statutis contentas, compellendo, quittancias sufficientes solventibus dando ; rebelles et solvere nolentes vel differentes ad dicendum causas quare solvere non velint aut non debeant, ad proxime futurum generale Capitulum citando. Quas contributiones dicti commissarii, quamprimum poterunt, R. D. N. Cisterciensi, aut receptoribus per eum aut generale Capitulum deputandis, cum eorum computo vero et legali fideliter praesentabunt, inhibendo omnibus et singulis personis Ordinis sub eisdem censuris et poenis, ne contributiones huiusmodi aliis quam dictis commissariis aut Ordinis receptoribus ad hoc vel a generali Capitulo vel praefato domino Cisterciensi sufficiens mandatum habentibus aut eorum substitutis legitimis tradant et exhibeant quovis pacto, aut etiam ne de earum receptione quisquam se intromittere praesumat, nisi ad hoc per idem Capitulum aut dominum Cistercii fuerit deputatus. Ut autem serenitati conscientiarum ac animarum saluti personarum Ordinis praelibati provideri valeat, praesens generale Capitulum dictis commissariis dat et concedit auctoritatem et plenum posse omnes et singulas personas regulares Ordinis, quoties a suis erroribus, excessibus et delictis resipiscere voluerint a quibuscumque sententiis et censuris Ordinis, quas quomodolibet contra praemissa aut alia Ordinis instituta veniendo incurrerunt, absolvendi, ac super irregularitatibus, si quas incurrerunt, dispensandi ; et generaliter omnia et singula in praemissis et ea concernentibus, vel quomodolibet dependentibus ab eisdem agendi, faciendi et exercendi, quae agere, facere et exercere posset et deberet ipsum generale Capitulum et totus Ordo, invocato ad hoc, si et in quantum opus fuerit, auxilio brachii saecularis, seu quorumcumque dominorum, iudicum aut potentum ecclesiasticorum aut saecularium consilio, auxilio et favore. Omnibus igitur dictorum monasteriorum seu locorum regularium Ordinis personis regularibus utriusque sexus, in virtute salutaris obedientiae et sub excommunicationis latae sententiae poenis, conformiter ad mandatum apostolicum praedictum, districte praecipit idem generale Capitulum, quatinus praedictis commissariis in omnibus et singulis praemissis, tamquam generali Capitulo totique Ordini, imo verius S. D. N. Papae humiliter obediant et devote pareant, omni apellatione [appellatione ] et excusatione semotis. Datum sub sigillo Diffinitorum dicti Capituli generalis, die, mense, anno et loco supradictis. 36.   Dominis abbatibus de Firmitate et de Balerna, et eorum cuilibet committit praesens generale Capitulum, ut se diligenter et debite informent super tractatu seu appunctuamento inito, facto et passato inter R. D. Cisterciensem et suum conventum ex una, et honorabilem virum dominum Thomam Tullemot, presbiterum curatum de Braseis super decimis du Proveret, prout in litteris super hoc confectis et praesenti diffinitioni annexis plenius continetur ; et si dictum tractatum seu appunctuamentum ad utilitatem praefati monasterii Cisterciensis invenerint, ipsum cum omnibus et singulis suis clausulis approbent, ratificent et confirment, in plenaria Ordinis potestate. 37.   Domino abbati de Firmitate praesens generale Capitulum committit, quatinus se debite et diligenter super contentis in quadam requesta sive supplicatione pro parte honesti viri Iacobi Pillot, generali Capitulo exhibita et praesenti diffinitioni annexa ; compertaque veritate omnium et singulorum in ea contentorum, citatis citandis et auditis audiendis partibus, summarie et de plano iustitiae complementum ministret, in plenaria Ordinis potestate. 38.   Visitationem et reformationem omnium et singulorum utriusque sexus monasteriorum et locorum regularium in tota Italia et partibus transalpinis existentium, praesens generale Capitulum committit abbati de Balerna, in plenaria Ordinis potestate, cum clausulis per R. D. N. Cisterciensem addendis. 39.   Item, visitationem omnium et singulorum utriusque sexus monasteriorum in omnibus et singulis regnis et dominiis Hispaniarum, necnon Militiarum Calatraviae, Montesiae, Avis, et aliarum Ordini subiectarum, generale Capitulum abbati de Candelio committit, in plenaria… *etc. ut supra*. 40.   Quia defectu virorum litteratorum in Ordine ex negligentia abbatum, qui suos scolares ad studia Ordinis generalia mittere negligunt aut nolunt, Ordo ipse in utroque statu multa et gravia patitur et sustinet detrimenta, hinc est quod generale Capitulum committendo mandat et praecipit abbati de Riddageshusen, quatinus omnes et singulos abbates, qui secundum ordinationem R. D. N. Cisterciensis, ad studium seu collegium Lipzense suos studentes mittere tenentur, ad eos mittendum et tenendum cum debitis et sufficientibus provisionibus in dicto collegio Lipzensi per poenas, censuras et sententias in *Benedictina* et aliis privilegiis, statutis, ordinationibus Ordinis contentas et expressas, viriliter et indissimulanter astringat et compellat, in plenaria Ordinis potestate, invocato, etc. 41.   Capitulum generale in virtutibus et idoneitate abbatis de Walkenreden confidens, eidem abbati dat licentiam, facultatem et potestatem ab omnibus sententiis, censuris et poenis Capitulo generali reservatis absolvendi quatuor ex professis suis ; necnon eos et quemlibet eorum ab omni infamiae nota et inhabilitatis macula rehabitandi [rehabilitandi ] et relevandi, ac cum eis dispensandi ut quibuscumque casibus per eos perpetratis et commissis non obstantibus, dummodo de eis poenitentiam peregerint, ad omnes Ordinis actus legitimos, voces, gradus, officia, beneficia et dignitates, etiam abbatiali dignitate inclusa promoveri possint et admitti, in plenaria Ordinis potestate. 42.   Quia propter multiplicium graviarumque materiarum affluentiam, generale Capitulum causam motam et pendentem coram R. D. N. Cisterciensi et dominis Diffinitoribus praesentis Capituli generalis inter abbatem de Claromonte appellantem ex una, et abbatem de Caroliloco, s. th. pr., et fratrem Ioannem Days, professum monasterii Claraevallis, appellatos partibus ex altera, decidere et terminare non potest, idcirco dominis abbatibus de Firmitate et de Regalimonte, s. th. pr., et cuilibet eorum committit partibus coram eis debite citatis et auditis, iustitiae complementum ministrent, ad dictam causam decidant et determinent, in plenaria Ordinis potestate, omnibus et singulis nostri Cisterciensis Ordinis personis regularibus in sacro presbyteratus ordine constitutis, quibus haec diffinitio exhibita fuerit, idem generale Capitulum dat in mandatis, quatinus ad certos et competentes diem et locum coram dictis abbatibus aut eorum altero dictas partes citent. 43.   Quia plures et graves materiae praesenti generali Capitulo supervenerunt, propter quas idem Capitulum causam motam inter fratrem Guillermum Bouson actorem, professum monasterii de Locoregio ex una, et priorem et suppriorem eiusdem monasterii reos et defensores partibus ex altera, terminare, decidere nec diffinire potuit ; quapropter idem generale Capitulum abbatibus de Nigrolacu, de Callovio et de Oliveto et cuilibet eorum in solidum committendo mandat et praecipit, quatinus ad ipsum monasterium seu ad alia loca, quae iudicaverint ad hoc opportuniora accedant, citatisque ad certos et competentes diem et locum citandis, et auditis audiendis, compertaque et plene veritate huiusmodi causae cognita, partibus summarie et de plano, secundum Ordinis formam, iustitiae complementum ministrent, compellendo, si ita sanxerint et iustum fuerit, dictos priorem et conventum, commendatarium et alios officiarios eiusdem monasterium ad recipiendum dictum fratrem Guillermum Bouson et sibi de necessariis tamquam uni aliorum de conventu providendum, puniendo puniendos, absolvendoque absolvendos, in plenaria Ordinis potestate, invocato ad praemissa et ea contingentia, si opus sit, brachii saecularis auxilio, consilio et favore ; omnibus autem et singulis Ordinis personis in sacro presbyteratus ordine constitutis firmiter dat generale Capitulum in mandatis, sub poenis et censuris per eosdem abbates aut eorumdem alterum taxandis, quatinus dum requisiti fuerint ad certos et competentes diem et locum dictas partes coram dictis abbatibus aut eorum altero citent. Datum, etc. 44.   Abbati de Czenna committendo generale Capitulum, dat auctoritatem, facultatem et potestatem dispensandi cum quodam fratre converso, ut non obstante defectu natalium, et quod non sit de legitimo matrimonio procreatus, omnia et singula officia quae conversi habiles exercere valent et possunt, exsequi, exercere et facere possit et valeat, in plenaria Ordinis potestate. 45.   Priori de Locoregio generale Capitulum ex gratia committendo, dat auctoritatem, licentiam et facultatem ut bona quaecumque per decessum religiosorum seu personarum regularium eiusdem monasterii derelicta, ad usus fratrum, et utilitatibus eorum applicare, disponere et dispensare possit et valeat, quamdiu dictum monasterium in conventum tenebitur, et usque ad aliam R. D. N. Cisterciensis seu generalis Capituli dispositionem. 46.   Generale Capitulum certis, iustis et legitimis de causis et rationibus informatum et motum abbatibus de Riddageshusen, de Dobran et de Dargun, et cuilibet eorum committit et mandat et districtissime praecipit, quatinus viriliter et exacte per poenas et censuras, institutis Ordinis contentas et declaratas, compellant fratrem Michaelem Szassen, professum monasterii de Hylda, ad infra breve tempus per eosdem abbates aut alterum eorum eidem limitandum et praefigendum, ad revertendum, manendum et residendum in dicto suae professionis monasterio ; abbates autem ipsum detinentes aut ne ad dictum monasterium proprium revertatur suadentes, aut sibi auxilium, consilium et favorem praebentes, eos cum dicto fratre Michaele excommunicatos denuntient et publicent, compellendo ipsos et quemlibet eorum, qui se huiusmodi iniuste retentum suasioni aut seductioni dicti fratris, ne ad dictum monasterium suum rediret contra Ordinis statuta et diffinitiones immiscuerant ad refundendas expensas, quas in recuperatione dicti fratris abbas praefatus de Hylda fecit aut facturus est, in plenaria Ordinis potestate. 47.   Cum novissime in mense septembris anno Domini 1486 per supremam Parlamenti curiam Parisiis inter cetera ordinatum extitit, ut ad regimen et administrationem spiritualitatis et temporalitatis monasterii Fulcardimontis diu ante processum inter fratrem Robertum Vallée, Ordinis religiosum, appellantem ex una, et magistrum Ioannem Grudeau, presbyterum saecularem, intimatum et defensorem, partibus ex altera, super dignitate abbatiali eiusdem monasterii contendentes, aliquis religiosus de Ordine per R. D. N. Cisterciensem et Diffinitores Ordinis committeretur ; hinc est quod generale Capitulum appunctuamentis et ordinationibus illius venerabilis et sapientis curiae Parlamenti pro posse favere et indemnitatibus dicti monasterii succurrere cupiens, abbati de Regalimonte, s. th. pr., committendo mandat et praecipit, ut iuxta dicti arresti seu appunctuamenti tenorem de bono, sufficiente et in utroque regimine, spirituali videlicet et temporali, experta persona Ordinis ad regimen spirituale et temporale eiusdem monasterii committat et deputet, per cuius industriam, prudentiam et religiosam conversationem ipsum monasterium regi et feliciter fructuoseque durante praedicto processu dirigi et gubernari possit et valeat, in plenaria Ordinis potestate. 48.   Abbati de Walkenreden generale Capitulum committit, quatinus se plenius super casu scrupuloso bursarii sui informet, casuque plene cognito, si dictus bursarius absolutione, dispensatione aut rehabilitatione indigeat, ipsum rehabilitet, et ab omni infamiae nota et inhabilitatis macula relevet, cum eoque dispenset, ut casu praedicto non obstante, missas et alia divina officia, beneficia et dignitates etiam abbatiali dignitate inclusa, promoveri possit et admitti, in plenaria Ordinis potestate. 49.   Visis et diligenter examinatis certis informationibus per nonnulos [nonnullos ] officiarios regios contra et adversus aliquos fratres in eisdem nominatos professos monasterii B. M. Bardonarum, qui in mortem abbatis sui per intoxicationes et alias conspiraverunt, multaque flagitia et enormia facta, ut per informationes easdem constat, perpetraverunt et commiserunt in maximum Ordinis scandalum, vituperium et gravamen, populique humani scandalum. Quibus malis obviare, ac de remedio opportuno providere cupiens praesens generale Capitulum abbatibus de Candelio, de Ardorello et de Villalonga et cuilibet eorum committit, quatinus super tenore dictarum informationum, quas sub sigillo Diffinitorum clausas ad eosdem abbates mittit, necnon super dictis flagitiis, intoxicationibus et malis, se debite et diligenter informent, informationeque debite facta, viis et mediis sibi possibilibus dictos fratres capiant seu capi faciant, fidelique ac tutae custodiae servandos tradant, ipsisque plene auditis, si eos aut eorum alterum culpabiles aut culpabilem in praemissis aut aliquo praemissorum invenerint, illos secundum statuta, diffinitiones et ordinationes Ordinis et casuum seu demeritorum suorum exigentiam taliter puniant et corrigant, quod ceteris transeat in exemplum et terrorem, in plenaria Ordinis potestate, invocato ad praemissa et ea tangentia, si opus sit, brachii saecularis auxilio, consilio et favore. Omnibus autem et singulis abbatibus, prioribus, officiariis, aliisque regularibus personis Ordinis, cuiuscumque sexus, status, dignitatis aut conditionis existant, praesens generale Capitulum praecipit et mandat sub poenis et censuris per praedictos abbates, aut eorum alterum taxandis, declarandis, quatinus, eisdem abbatibus et eorum alteri, quantum ad omnium et singulorum praemissorum executionem, et quantum ad dictorum fratrum receptionem, pugnationem et detentionem, si opus sit, tamquam generali Capitulo firmiter pareant et obediant. Datum, etc. 50.   Ad aures generalis Capituli pervenit abbatem de Elnis, quosdam religiosos monasterii Bardonarum professos, ad intoxicandum ac in mortem proprii abbatis conspirandum gravia et enormia flagitia perpetrandum induxisse et commisisse ; quae mala sufferre non valens generale Capitulum abbatibus de Candelio, de Ardorello et de Villalonga et eorum cuilibet committendo districtissime praecipit et mandat omnibus et singulis, quatinus super praemissis se debite et diligenter informent, factisque informationibus, illas fideliter clausas Capitulo seu R. D. N. Cisterciensi transmittant pro super eis ostendendo et appunctuando, prout iuris fuerit et rationis, dictamque instantiam primo abbatem de Elnis ad futurum proximum generale Capitulum personaliter et peremptorie citent eidem promotori super ad ipsum sibi obiectandis responsurum, invocato, etc., omnibus etc., ut in praesenti. 51.   Ut Sanctissimi domini nostri Papae mandatis super reformatione Ordinis nuper transmissis firmius ac melius, ut decet, obediri valeat, praesens generale Capitulum considerans, quod a tempore confectionis *Libelli novellarum* multae et variae factae fuerunt in generalibus Capitulis singulis annis diffinitiones, quibus nonnunquam statutis et diffinitionibus Ordinis antiquis propter certas causas rationabiles fuit derogatum, plurimae etiam observantiae laudabiles, tam in divino servitio, quam Ordinis moribus et cerimoniis hactenus insolitae fuerunt institutae, quae quidem diffinitiones propter paucitatem ad generale Capitulum venientibus, ad paucorum notitiam devenerunt, unde maximae in Ordine diversitates exortae sunt, quas ad veram uniformitatem reducere cupiens, idem Capitulum certos notabiles et doctos viros Ordinis tam abbates quam alios pro singulis generationibus Ordinis cum R. D. N. Cisterciensi elegit, videlicet pro generatione Firmitatis abbatem de Pomerio alias Bongart, aut alium loco eius, si vacare non poterit, substituendum, pro generatione Pontigniaci abbatem de Caroliloco, s. th. pr., aut abbatem de Ellancio, pro generatione Claraevallis abbatem de Laude vel priorem Claraevallis, pro generatione Morimundi abbatem de Charitate, aut *alium* loco eius substituendum, quibus omnibus et singulis, in virtute salutaris obedientiae et sub excommunicationis poena, mandat et praecipit districte, quatinus in principio Quadragesimae proximae futurae apud Cistercium cum R. D. N. Cisterciensi, aut alio per eum substituendo, personaliter comparentes ibidem diligenter videant, perlegant et examinent omnes et singulas diffinitiones generalium Capitulorum a praefato tempore editionis *Novellarum* annis vel circa singulis factas, easdem cum aliis praecedentibus, videlicet tam in *Charta charitatis* quam *Libellis antiquarum* et *novellarum diffinitionum* contentis, quam etiam aliis statutis et laudabilibus consuetudinibus Ordinis conferant, atque ex eis omnibus ea quae pro reformatione Ordinis et uniformitate observantiae regularis, tam in divino servitio et cantu quam aliis moribus et cerimoniis, necnon victu, vestitu, ceterisque observantiis a sanctis patribus ordinata et ad observandum in toto Ordine instituta repererint, et quae per sequentes diffinitiones non fuerint revocata diligenter extrahant, atque in unum Libellum sub certis distinctionibus, rubricis et capitulis ordinate componant, quem in proxime futuro generali Capitulo ad emendandum, corrigendum, approbandum vel reprobandum praesentabunt, quatinus sic emendatus, approbatus et confirmatus ad omnia Ordinis monasteria et loca per totum universum Ordinem valeat transmitti. Executionem seu intimationem praesentis diffinitionis omnibus et singulis commissariis Ordinis illarum partium ubi dicti electi fuerint committendo. 52.   Quia honorabilis vir magister Iacobus Dubreucquet, decanus Montensis et canonicus Cameracensis, etc., omne ius quod habere praetendit super dignitate abbatiali monasterii de Ursicampo, Capituli generalis ac Ordinis iudicio submisit, promittens se stare velle sententiae per Ordinis iudices proferendae, praesens generale Capitulum unicuique quod suum est reddere cupiens, domino abbati Firmitatis et abbatibus de Carolicoco [Caroliloco], s. th. pr., et de Valledulci ac duobus eorum committit, quatinus convocatis coram se partibus cum omnibus munimentis suis super eorum iuribus se diligenter informent, et prout invenerint aequum esse et iustum, summarie et de plano causam illam decidant, iudicent et concludant, debitumque iustitiae complementum ministrent, seu alter eorum se informet, etc., in plenaria Ordinis potestate. 53.  *Commissio amplissima pro abbate de Pomerio.* Licet parendo ac humiliter obediendo, ut dignum est, piis monitis, hortamentisque paternis necnon mandatis ac praeceptis salutaribus S. D. N. Papae super reformatione Ordinis generali Capitulo novissime transmissis, ipsum generale Capitulum in diversis mundi regionibus, provinciis et partibus diversos constituerit commissarios, dando eis mandata specialia ad faciendum omnia et singula in litteris et bullis apostolicis expressa, ac pro reformatione Ordinis necessaria et opportuna cum certis facultatibus et clausulis ad hoc necessariis, prout in litteris inde confectis et dictis commissariis directis plenius continetur ; quia tamen propter distantiam nimiam a Cistercio ac etiam provinciarum et dominiorum diversitatem et latitudinem maximam nationis germanicae, ac etiam quia abbates illarum partium nunquam vel rarissime generale Capitulum hactenus visitare consueverunt, de divisione limitum congrua in his partibus ac etiam idoneitate commissariorum, qui praefata omnia melius exsequi possent, ipsum generale Capitulum debite informari non potuit ; idcirco cupiens idem Capitulum, ut omnia et singula praedicta rite, debite ac diligenter executioni demandentur, ut etiam pecuniarum summae de subsidio charitativo, quod hoc anno certis rationabilibus de causis Ordini impositum est, ad Cistercium citius deferantur, quatinus litterae apostolicae seu bullae diversarum gratiarum, libertatum et exemptionum a praefato S. D. N. Papa de novo concessarum iam expeditae a bancariis iuxta pro magna pecuniarum summa sub usuris maximis detinentur celerius liberari et extrahi possint, abbati de Pomerio alias Bongart Argentinensis dioecesis, benigne committendo, mandat in virtute salutaris obedientiae et sub excommunicationis poena, eidem districte praecipiendo, quatinus quamprimum congrue poterit ad omnes et singulas dictae nationis germanicae regiones, provincias, terras ac partes, necnon ad regna et dominia Ungariae, Bohemiae, Poloniae, Daniae, Suetiae, Norvegiae, Gotlandiae ac illis vicina ubi tamen tutus sibi patuerit accessus, se personaliter transferat, ibidem dictos commissarios ad executionem commissionum sibi datarum sollicitando et instigando ; datque facultatem et plenum posse iam dictum Capitulum eidem abbati de Pomerio dictos commissarios, si propter impedimenta aliqua commissionem sibi factam debite exsequi non potuerint, aut si in eius executione negligentes aut minus voluntarii extiterint, removendi, et alios magis idoneos ac diligentes ac voluntarios loco eorum subrogandi, aut si in aliqua parte nullos institutos invenerit commissarios aliquos de novo cum simili potestate instituendi, ac etiam per se sive solum, sive assumpto secum alio vel aliis dictarum partium abbate vel abbatibus, sive etiam cum dictis commissariis ibidem visitandi, reformandi, etc. ; subsidium etiam charitativum et contributiones Ordinis recipiendi, computationesque receptorum contributionum a 12 annis transactis audiendi et restas ab eis recipiendi et quittantias sub sigillo suo vel contrasigillo solventibus expediendi ; rebelles vero per censuras Ordinis compellendi, abbates ad proximum generale Capitulum citandi, de valore monasteriorum se veraciter informandi, ac generaliter omnia et singula in dictis partibus, regionibus, provinciis, regnis et dominiis agendi, faciandi [faciendi ] et exercendi, quae in dictis commissionibus plenius exprimuntur, et quae agere, facere et exercere posset ipsum generale Capitulum et totus Ordo. Specialiter dat dictum Capitulum generale dicto abbati de Pomerio computationes dictorum commissariorum audiendi, easque approbandi vel reprobandi, prout iustum viderit, necnon pecuniarum summas per eos et eorum quemlibet tam de restis contributionum, quam de dicto subsidio receptas, si tamen personaliter eas deferre tam cito non potuerint recipiendi aut etiam super recipiendis ab ipsis commissariis aut aliis illarum partium abbatibus ad hoc facultatem habentibus, ex parte totius Ordinis mutuum petendi et recipiendi, ac de receptis seu mutuatis quittantias sufficientes et sub sigillo vel contrasigillo dandi et expediendi. Omnes denique personas regulares Ordinis dictarum partium in foro conscientiae per se vel alium seu confessorem vel confessores Ordinis, quibus suas vices in hoc committere voluerit cum consensu abbatum audiendi, atque ab omnibus casibus, delictis, censuris et sententiis, etiam generali Capitulo specialiter reservatis, iniuncta eis poenitentia salutari, quoties opus fuerit, infra proximum generale Capitulum absolvendi, et super irregularitatibus qualitercumque contractis dispensandi, necnon personas inhabiles utriusque sexus ad omnes Ordinis honores, gradus, voces et actus legitimos, ac etiam administrationes, officia et dignitates rehabilitandi, nisi casus adeo gravis esset, ut merito ad generalis Capituli audientiam remitti debeat, exceptis etiam illis, qui contra Ordinis unitatem et privilegia, aut contra generalis Capituli auctoritatem elaborant aut quidquam prosequuntur. Et quia propter defectum librorum correctorum in Ordine multae sunt subortae diversitates in divino servitio, utpote missis, horis canonicis, ac etiam cerimoniis et observantiis Ordinis dat idem Capitulum dicto abbati de Pomerio auctoritatem et plenum posse missalia, breviaria, psalteria ac alios divini servitii libros iuxta verum et bene correctum exemplar sibi a R. D. N. Cistercii traditum vel tradendum imprimi faciendi, et ad omnia Ordinis monasteria ubicumque consistentia deferendi, seu deferri faciendi, mandando omnibus et singulis dictorum monasteriorum abbatibus, abbatissis, prioribus, priorissis, ceterisque eorumdem monasteriorum personis regularibus, ut eosdem libros cum rationabili pretio sibi comparent, et iuxta eos alios suos libros corrigant et divinum officium persolvere studeant deinceps, utque dicti commissarii ac alii abbates si forte in suis commissionibus aliquas difficultates invenerint eidem abbati de Pomerio, cui praesens generale Capitulum dat auctoritatem singula dubia interpretandi, ac etiam de mente generalis Capituli omnes et singulos informandi credant ac fidem indubiam adhibeant in omnibus et singulis per eum proponendis aut dicendis, etiam in congregationibus plurium abbatum simul, si forte necessarium duxerit, aliquos in illis partibus simul congregare, ad quod similiter praesens generale Capitulum ipsi abbati de Pomerio plenam dat auctoritatem, in quibus omnibus et aliis quibuscumque praemissis seu ea concernentibus et dependentibus ab eisdem praecipit et mandat dictum generale Capitulum saepedicto abbati de Pomerio, tam ab ipsis commissariis quam aliis quibuscumque abbatibus, abbatissis, prioribus, priorissis ac personis regularibus dictarum partium universis tamquam generali Capitulo humiliter obedire. Quidcumque [Quicumque ] autem dictus abbas de Pomerio, tam de subsidio charitativo quam contributionibus Ordinis receperit, sub poenis et censuris Ordinis quamprimum fuerit possibile, ad R. D. N. Cistercii portare aut per fidelem et securum nuntium transmittere teneatur ; et pro maiori securitate omnes universi abbates et personae Ordinis qui eidem abbati de Pomerio quidquam de praemissis contulerint seu tribuerint, per scripta sua sufficienter et secure domino Cistercii significent. Datum, etc. 54.  *Commissio pro abbate de Candelio ad Hispaniam.* Nos, frater Ioannes, abbas Cistercii, ceterique Diffinitores Capituli generalis Cisterciensis Ordinis, notum facimus universis, quod in eodem generali Capitulo, die 14 mensis septembris anno Domini 1487, apud Cistercium celebrato facta fuit quaedam diffinitio, cuius tenor sequitur et est talis : Piis monitis et exhortationibus paternis, necnon fructuosis mandatis et praeceptis salutaribus Sanctissimo in Christo patris et domini nostri, domini Innocentii divina providentia Papae VIII, super reformatione nostri Ordinis Cisterciensis ad generale Capitulum nuper factis ac transmissis, gratulantique animo susceptis et acceptis, praesens generale Capitulum Sanctissimae Sedi Apostolicae immediate et nulli alteri subiectum humiliter obedire et devote parere cupiens, ut tenetur, venerabili patri et amantissimo confratri domino abbati de Candelio, Albiensis dioecesis, de cuius discretione, prudentia, zeli puritate, conversationis honestate ad plenum confidit totus Ordo pie committendo, mandat in virtute salutaris obedientiae et nihilominus sub excommunicationis poena districte praecipiendo, quatinus ad omnia et singula monasteria et loca regularia Ordinis utriusque sexus, in inclitissimis regnis, terris et provinciis Arragoniae, Castellae, Navarrae, Portugalliae, Legionis, Valentiae, Maioris, Minoricarum et circumstantibus dominiis sita et constituta, sacris quibuslibet militiis Ordini subiectis comprehensis et inclusis, hinc infra proxime futurum generale Capitulum se personaliter, quantum sibi erit possibile, transferat, ibidem assumpto uno vel pluribus Ordinis abbatibus seu personis, prout expediens viderit, in eisdem locis et quolibet eorum auctoritate totius Ordinis et Capituli generalis, visitet, reformet, corrigat, emendet, instituat, destituat, mandat et praecipit omnia et singula, quae secundum Deum et beatissimi patris et legislatoris nostri sancti Benedicti regulam, necnon statuta Ordinis papalia et Capitulorum generalium diffinitiones invenerit visitanda, reformanda, corrigenda, emendanda, destituenda, instituenda, mandanda et praecipienda, in spiritualibus et temporalibus, in capitibus et in membris ; datque praesens generale Capitulum dicto commissario facultatem et plenum posse, auctoritate qua supra commendatarios, abbates, abbatissas, priores, priorissas, necnon quaslibet regimini eorumdem monasteriorum aut locorum regularium utriusque sexus, in spiritualibus et temporalibus, praesidentes seu officia quaelibet in eisdem habentes et exercentes, si eorum exigant demerita, a suis dignitatibus, administrationibus et officiis deponendi, aut alias iuxta statuta Ordinis puniendi, prout delictorum suorum qualitas exigit, ac de aliis sufficientibus iuxta Ordinis formam regulariter providendi ; resignationes quoque abbatum, abbatissarum et commendatariorum, si rationabiles visae fuerint, admittendi et acceptandi, ac monasteriis et locis regularibus iam dictis, sive sic sive per mortem aut quomolibet [quomodolibet ] vacantibus et viduatis, patrum abbatum praesentia, si commode et absque dilatione haberi possit, requisita… (*locus vacuus*) de abbatibus, abbatissis aut aliis praesidentibus Ordinis sufficientibus et idoneis, in Ordine professis, sive per electionem canonicam sive per provisionem paternam ad ipsos patres abbates vel generale Capitulum iure devoluto, prout iustum viderit, providendi ; apostatas quoque et fugitivas ac per saeculum discurrentes et vagabundas etiam in locis aliquibus extra monasteria et loca regularia Ordinis commorantes, et honorem Ordinis denigrantes, personas regulares Ordinis utriusque sexus ubicumque repertae fuerint, sive in habitu Ordinis, sive sine habitu, capiendi, incarcerandi, aut alias prout sua exigunt demerita, puniendi, atque iuxta diffinitiones tam praesentis generalis Capituli, quam aliorum Capitulorum praecedentium, expensis suorum monasteriorum ad propria remittendi, abbatesque et abbatissas necnon commendatores et quoslibet dictorum monasteriorum officiarios quocumque nomine censeantur, et praedictas apostatas sive vagabundas seu etiam extra Ordinem commorantes personas in suis monasteriis seu locis regularibus iuxta morem Ordinis recipiant, aut de aliis locis Ordinis, ubi recipiantur, eis provideant, per censuras Ordinis compellendi, sive sua sponte ac sine licentia et litteris commendatitiis, sive cum licentia et litteris huiusmodi, etiam cum potestate alibi profitendi exierint seu emissi fuerint propter delictum aliquod, sive sua propria voluntate, non obstante quod quidam eorum se quasdam gratias habere dicant, per quas cum quibuscumque christifidelibus extra Ordinem commorari, quas quidem gratias et omnes licentias supradictas per quoscumque de Ordine, etiam auctoritate praetensa generalis Capituli concessas, praesens generale Capitulum revocat, cassat, irritat et annullat ; monasteria denique monialium minus reformata, sive per inclusionem sive per aliam bonam et honestam dispositionem, ut expediens viderit, iuxta formam Ordinis et iuris decretum reformandi. Rebelles vero aut reformationi resistentes, sive a monasteriis expellendi et ad alia loca et monasteria reformata dispergendi, sive alias prout iuris aequitas postulaverit puniendi, necnon universas Ordinis personas in dictis monasteriis professas, quoties ab erroribus absolvendi cum poenitentia salutari ab universis casibus, sententiis nobis et nostro generali Capitulo reservatis, dispensandique cum universis eorumdem monasteriorum personis, prout expediens fuerit, ac rehabilitandi illas ad omnes gradus, officia, actus legitimos, administrationes, dignitates, abbatiali inclusa vel exclusa, super quibus suas patentes expedire poterit litteras. Dat insuper praesens generale Capitulum auctoritatem et mandatum speciale dicto commissario computationes abbatum, abbatissarum et commendatariorum ac aliorum quorumlibet officiariorum dictorum monasteriorum et locorum regularium Ordinis audiendi easque approbandi vel reprobandi, ut viderit opportunum, et ad hoc faciendum praedictos per Ordinis censuras compellendi. Et ut iuxta mentem praefati S. D. N. generale Capitulum veras et iustas taxas contributionum Ordinis melius assignare valeat, mandat et praecipit idem Capitulum dicto commissario, ut de veris et integris valoribus dictorum monasteriorum et locorum regularium se diligenter informet, et in proximo futuro generali Capitulo per sua scripta authentica ipsum generale Capitulum de his debite certificet compellendo Ordinis personas per Ecclesiae censuras ad sibi fideliter declarandum statum dictorum monasteriorum. Et quia, ut ad audientiam ipsius Capituli dolenter deductum est, nonnulla monasteria et loca regularia Ordinis olim satis opulenta, sive propter guerrarum incursus, sive propter alios sinistros eventus ad tantam devenerunt inopiam, ut personas regulares in sufficienti numero pro divini cultus executione et disciplinae regularis observantia ibidem sustentari non possint, mandat et praecipit idem generale Capitulum dicto commissario, quatinus iuxta *Chartam charitatis* et alia Ordinis instituta canonica compellat vicinos abbates, abbatissas, commendatarios et quoslibet monasteriorum seu locorum regularium Ordinis administratores et officiarios opulentiores ad subveniendum dictis monasteriis et locis sic desolatis, ut debite restaurari et sublevari possint, quatinus divinus cultus et disciplina monastica ibidem valeant observari. Quod si fieri omnino videatur impossibile, dat praesens generale Capitulum dicto commissario facultatem et plenum posse iuxta Ordinis privilegia monasteria sic desolata aliis monasteriis Ordinis uniendi, prout viderit opportunum. Praeterea insequendo praefatum mandatum apostolicum praecipit et mandat idem generale Capitulum dicto commissario, quatinus per se vel alium seu alios peremptorie citet omnes et singulos dictorum monasteriorum abbates, seu etiam priores monasteriorum per priores dumtaxat gubernari solitorum, quemadmodum praesens generale Capitulum tenore praesentium eos citat ad comparendum personaliter in generali Capitulo tempore solito anno iam proxime futuro apud Cistercium celebrando, nisi legitimum et inevitabile impedimentum habuerint, propter quod merito devenerint de iure excusandi, de quo tamen impedimento per suos procuratores sufficienter institutos fidem facere teneantur, cum intimatione, quod nisi venerint aut sua impedimenta legitima probaverint, censuras tam in statutis Ordinis quam etiam S. D. N. Papae moderni scriptis incurrisse contentas, sine omni dissimulatione publicabuntur. Demum quoniam congregatio abbatum et priorum monasteriorum in regnis, provinciis et dominiis praedictis in uno vel duobus seu tribus locis ad sanctam reformationem, congruamque ac salutarem dictorum monasteriorum et locorum regularium Ordinis nostri dispositionem opportuna multum et fructuosa videtur, praesens generale Capitulum dat auctoritatem, facultatem et plenum posse praefato abbati de Candelio convocandi sub Ordinis censuris, seu congregandi cum consilio abbatis de Populeto et aliorum patrum Ordinis a S. D. N. Innocentio Papa VIII, ad huiusmodi reformationem deputatorum seu commissariorum aliquorum universos Ordinis abbates, priores et monasteriorum rectores in uno, duobus vel tribus locis ad hoc idoneis in praefatis regnis seu provinciis et dominiis, ibidemque nomine et auctoritate Ordinis, necnon potestate apostolica cum praemissis abbatibus praesidendi, faciendique iurare quoslibet praedictorum abbatum et priorum seu rectorum quod fideliter eis revelabunt omnia et singula, quae ad reformationem seu restaurationem sacratissimae religionis nostrae secundum regulam S. P. N. Benedicti, diffinitionesque sanctorum patrum nostrorum, necnon statuta et privilegia Ordinis noverint esse necessaria, in qua congregatione authentica pertractabunt universa praemissa, notantes per scriptum authenticum universa ardua quae noverint ad generalis Capituli audientiam esse referenda, ut nihil quod conspirationem seu ab Ordinis forma dissonantiam redoleat tractare praesumant, sed studeant singula ad Ordinis puritatem reducere, de quibus universis et singulis proximum generale Capitulum informabunt. Verum quoniam nonnulli abbates et conventus earumdem regionum et dominiorum dicuntur quasdam novitates contra Ordinis formam introduxisse, districtius mandat et praecipit generale Capitulum praefato abbati de Candelio et ceteris abbatibus et regularibus personis per eum ad sanctum opus assumendis, quatinus viis et modis omnibus sibi licite possibilibus studeant illos ad Ordinis obedientiam simul et uniformitatem reducere, et huiusmodi novitates penitus eradicare, adversus quoslibet contradictores per sanctae Ecclesiae censuras et alias inter Ordinis remedia indissimulanter procedendo super praemissis veros Ordinis zelatores loco sui usque ad aliam Capituli generalis vel domini Cisterciensis dispositionem instituendo et ordinando. Ut autem serenitati conscientiarum et animarum saluti personarum Ordinis praelibati provideri valeat, praesens generale Capitulum dicto commissario dat et concedit auctoritatem et plenum posse omnes et singulas personas regulares Ordinis, quoties a suis erroribus, excessibus et delictis resipiscere voluerint, a quibuscumque sententiis et censuris Ordinis, quas quomodolibet contra praemissa et alia Ordinis instituta veniendo incurrerint absolvendi, et super irregularitatibus, si quas incurrerint absolvendi. Et generaliter omnia et singula in praemissis et ea concernentibus vel quomodolibet dependentibus ab eisdem agendi, faciendi et exercendi, quae agere, facere et exercere posset et valeret ipsum generale Capitulum et totus Ordo, invocato ad hoc si et quantum opus fuerit auxilio brachii saecularis, seu quorumcumque dominorum, iudicum aut potentum ecclesiasticorum aut saecularium consilio, auxilio et favore. Omnibus igitur dictorum monasteriorum seu locorum regularium Ordinis personis regularibus utriusque sexus, in virtute salutaris obedientiae et sub excommunicationis latae sententiae poenis, conformiter ad mandatum apostolicum praedictum, districte praecipit generale Capitulum, quatinus praedicto commissario in omnibus et singulis praemissis tamquam generali Capitulo totique Ordini, imo verius S. D. N. Papae humiliter obediant et devote pareant, omni appellatione et excusatione semotis. Datum sub sigillo Diffinitorum dicti Capituli generalis, die, mense, anno et loco supradictis. 55.  *Commissio pro abbate de Candelio.* Generale Capitulum Ordinis utilitatibus summis diligentiis invigilans, abbati de Candelio, Albiensis dioecesis, de cuius circumspectione, fidelique diligentia plenam in Domino gerit fiduciam, praesentium tenore sibi committendo plenariam confert potestatem et mandatum speciale petendi, recommonendi, exigendi, levandi et recipiendi, per se vel per alium, ab omnibus et singulis abbatibus, abbatissis, commendatariis, prioribus, cellerariis, bursariis, ceterisque officiariis quibuslibet omnium et singulorum monasteriorum, prioratuum et locorum regularium in inclitissimis regnis, provinciis et dominiis Arragoniae, Castellae, Navarrae, Portugalliae, Legionis, Valentiae, Maioricarum et Minoricarum, ac partium aliarum circumstantium omnes quotas tam contributionum quam arreragiorum earumdem, ac subsidiorum eisdem locis, necnon sacris militiis in eisdem regnis et dominiis situatis impositorum ; de receptis sufficientes et validas quittantias per se vel deputatum suum dandi, necnon computationes receptorum vel collectorum dictarum contributionum et subsidiorum audiendi, approbandi vel reprobandi, necnon dictos receptores ad reddendum huiusmodi computationes et rationes receptarum et expensarum, necnon ad solutionem universarum receptarum ad 12 annos et citra monendi et compellendi, contradictores autem seu solvere nolentes aut differentes, per Ecclesiae censuras iuxta mandatum apostolicum et alias Ordinis coercitiones, necnon per omnes iuris et iustitiae vias ad solvendum et obediendum compellendi ipsos abbates, abbatissas, etc. 56.  *Pro abbate de Candelio.* Cum pro arduissimis necnon urgentibus et maxime necessariis rebus Ordinis, praesens generale Capitulum necesse habuerit imponere gratiosum et charitativum subsidium quinque millium ducatorum super Ordinem universum, prout plenius constat per diffinitionem super hoc expresse confectam, dictumque Capitulum partem seu quotam praefati subsidii iuxta antiquam consuetudinem sacris militiis de Calatravia, de Montesia, de Alcantara, de Avis et de Iesu Christo in inclitissimo regno Portugalliae ad summam quadringentorum ducatorum praefatis militiis imposuerit distribuendam, iuxta discretionem abbatum commissariorum deputatorum ad visitationem et reformationem omnium monasteriorum utriusque sexus ac militiarum et locorum Ordinis in inclitissimis regnis Hispaniarum et Portugalliae situatorum, idem generale Capitulum tenore praesentium mandat et praecipit abbati de Candelio, in sacra pagina baccalario, Albiensis dioecesis, quatinus convocatis duobus aut tribus dictorum commissariorum dictam summam distribuant eisdem militiis, habito respectu ad facultates earum, districtius praecipiens magistris et rectoribus earumdem militiarum et cuilibet eorum, sub poenis et censuris per eosdem commissarios declarandis, quatinus summas sibi impositas cum restis ultimorum subsidiorum realiter et integraliter eidem abbati de Candelio persolvant, validam et sufficientem ab eo quittantiam recipiendo ; contradictores quoque aut solvere differentes per Ecclesiae censuras et alia iuris remedia compellat dictus abbas de Candelio, cui generale Capitulum dat potestatem absolvendi ab omnibus casibus, censuris et poenis Capitulo reservatis, in foro interiori et exteriori, omnes et singulas dictarum militiarum regulares personas, quoties poenituerint resipiscentes et se emendaverint. 57.   Abbatibus de Uterinavalle et Alba dominorum committit praesens generale Capitulum ut se diligenter informent super venditione quorumdam bonorum immobilium, quam facere intendunt abbatissa et conventus monialium in Kirchbach, Spirensis dioecesis, et si venditionem huiusmodi monasterio utilem invenerint pro aliorum bonorum meliorum comparatione, eam ratificent et confirment, in plenaria ipsius Capituli generalis et Ordinis potestate, sic tamen quod pecuniae inde recipiendae non nisi ad redemptionem usurarum ac bonorum monasterii impignoratorum recuperationem convertantur. 58.   Domino abbati de Firmitate et abbati de Bonoportu, et cuilibet eorum in solidum committit praesens generale Capitulum, quatinus se diligenter informent super quibusdam iniustis perturbationibus, persecutionibus et invasionibus, quae factae sunt et dietim fiunt contra fratrem Guillelmum de Moncello, abbatem praetensum monasterii Fulcardimontis, a quibusdam ambitiosis tam saecularibus quam religiosis nostri et aliorum Ordinis monasterium suum invadere volentibus, necnon super quadam praetensa assignatione pensione 130 librarum turonensium, quam habere praetendit frater Robertus Vallée, professus monasterii de Bellobecco, et secundum quod invenerint, iustitia mediante, dictum abbatem Fulcardimontis in sua possessione et iure suo manuteneant et defendant, invocato ad haec, si opus fuerit, auxilio brachii saecularis et nihilominus supradictam pensionem, si minus iuste assignata fuerit, cassent, irritent et annullent, in plenaria Ordinis potestate. 59.   Abbati Vallisdulcis committit praesens generale Capitulum, quatinus diligenter se informet super quodam tractatu seu conventione factis inter abbatem et conventum de Sigilleriis ex una, et honestum virum Claudium Berlault, mercatorem commorantem in Nogento super Sequanam partibus ex altera ; et si eas iustas, rationabiles et dicto monasterio utiles et fructuosas invenerit, easdem approbet, ratificet et confirmet, in plenaria Ordinis potestate. 60.   Abbatibus de Porta, Dubriluck et de Novacella, ac duobus eorum simul, committit praesens generale Capitulum, quatinus accedentes quo propterea accedendum fuerit, se diligenter informent super nonnullis ordinationibus, quas inter se fecerunt abbas et conventus monasterii in Buch, tam in grangiis seu allodiis reparandis et piscinis construendis, quam aliis quibuscumque, et si ordinationes huiusmodi bonas, iustas rationabiles… *etc., ut supra*. 61.   Abbatibus de Kolbatz et de Novocampo committit praesens generale Capitulum, quatinus se diligenter informent super electione, promotione et installatione fratris Gregorii in abbatem monasterii de Hylda, facta per abbatem de Dargun, et si eam aliunde iustam et canonicam invenerint, iuxta diffinitiones et statuta nostri Ordinis, ipsam auctoritate totius Ordinis approbent, ratificent et confirment, suas super hoc patentes litteras faciendo et decreto electionis praedictae affigendo, non obstante quod abbas de Esrom, pater abbas immediatus dicti monasterii de Hylda ibi personaliter non comparuerit, neque commissarium aliquem sua auctoritate fungentem ibidem habuerit, cum saepius rogatus per se venire aut commissarium mittere non curaverit. 62.   Cum ad obviandum diversis incommodis et detrimentis in monasteriis Ordinis, tam in spiritualibus et temporalibus ob patrum abbatum et visitatorum absentiam contingere solitis generale Capitulum habeat per opportuna remedia providere, deductum sit ad audientiam praesentis Capituli, quod abbas in Esrom, pater abbas et visitator immediatus monasteriorum de Hylda et de Kolbatz propter nimiam distantiam ac pericula viarum maxima terrae marique imminentia raro vel nunquam praedictas filias suas visitare consueverit, requisitus commissarios sua auctoritate fungentes illic mittere recuset, praesens generale Capitulum huiusmodi incommodis et detrimentis, quae in dictis monasteriis ob defectum visitationis contingere possent, obviare cupiens, abbati de Novocampo aut alteri ullarum partium, quem dictorum monasteriorum abbates vel conventus ad hoc requirere voluerint visitationem et reformationem praefatorum monasteriorum de Hylda et de Kolbatz committit, dans sibi auctoritatem et plenum posse quolibet anno semel, quo praefatus pater abbas de Esrom personaliter aut per alium abbatem sua auctoritate fungentem visitare neglexerit praedictum monasterium intrandi, ibidemque tam auctoritate praefati patris abbatis quam Capituli generalis et totius Ordinis visitandi, reformandi, corrigendi, instituendi et destituendi, in capite et in membris, quaecumque iuxta Ordinis instituta canonica invenerit visitanda reformanda, corrigenda, instituenda et destituenda ; cessiones insuper abbatum, si iustae et rationabiles visae fuerint, quoties opus fuerit, recipiendi, ac monasteriis sive sic sive per mortem aut quemcumque alium modum vacaverint, de novis abbatibus, sive per electionem canonicam, sive provisionem paternam, aut alio quovismodo legitimo providendi, omniaque alia et singula ibidem agendi, faciendi et exercendi, quae pater abbas ibidem agere, facere et exercere posset et deberet, si praesens adesset, sine tamen praeiudicio patris abbatis praedicti, quem iure suo propter hoc privare praesens generale Capitulum minime intendit, quotiescumque ipse aut per alium commissarium abbatem huiusmodi visitationis officium voluerit exercere, non autem per monachum simplicem, cum iuxta Ordinis instituta canonica soli abbates et non monachi visitationis habeant exercere. 63.   Ad audientiam generalis Capituli non sine gravi displicentia pervenit, quod collegium Ordinis in studio Rostocken per Ordinis patres quondam maximo zelo inchoatum ad votivum effectum minime deductum est, quinimo modernis temporibus, civitate Rostocken diversis guerrarum turbinibus circumvallata, ad finem prosperum deduci nequaquam speratur ; ne tamen propterea occasionem capiant abbates partium Stagnalium suos studentes, iuxta Ordinis statuta ad generale studium non mittendi, committit praesens generale Capitulum abbatibus de Kolbatz et de Novocampo, ipsis et eorum cuilibet, in virtute salutaris obedientiae, districte praecipiendo, quatinus quamprimum commode poterint ad studium Gripeswaldense, quod in illis partibus nunc florere dicitur, se personaliter transferant, ibidem de loco ubi collegium Ordinis commode construi possit inquirendo, quo invento, omnes et singulos dictarum partium abbates inducant, ut praedictum locum in collegium erigant, atque congruis aedificiis construant, ut suo tempore studentes illic mitti possent ; quidquid autem in praemissis fecerint, in proximo futuro generali Capitulo fideliter referre non negligant, quatinus de residuis melius valeat provideri. 64.   Generale Capitulum vehementer cupiens reparationem et restaurationem monasterii de Pomerio alias Bongart, Argentinensis dioecesis, ac bonorum eius deperditorum recuperationem, abbatibus de Lucella et de Novocastro ac de Porta cœli, et eorum cuilibet in solidum pie committendo, mandat in virtute salutaris obedientiae nihilominus districte praecipiendo, quatinus cum abbate dicti monasterii de Pomerio, assumpto secum priore Sancti Bernardi Argentinensis, personaliter accedant, vel alter eorum accedat ad strenuum militem dominum Nicolaum Ottonem Friderici in oppido Epfich commorantem, eumdem ex parte totius Ordinis instanter rogando, quatinus quamdam curiam in confinio eiusdem oppidi Epfich sitam, monasterio praedicto de Pomerio de iure pertinentem, quam pridem emit a Praedicatoribus Argentinensibus, qui pro certa pecuniarum summa, ut asserebant, eis debita illam occupaverant, eisdem abbati ac conventui de Pomerio reddat pro rationabili pretio, seu denariorum summa competente ; et si idem abbas et conventus eamdem summam ad praesens habere non possint, eis sub certa pensione seu censu licitis et honestis huiusmodi summam usque ad tempus, quo eam habere poterunt, super eadem curia ac aliis ipsius monasterii pertinentiis dimittat, de quibus omnibus dictis abbatibus et priori eorum singulis contrahendi, prout iustum ac etiam dicto monasterio de Pomerio utile iudicaverint, cum dicto domino milite conveniendi seu tractandi idem generale Capitulum plenam confert auctoritatem, ita tamen quod conventio seu tractatus, aut potius tractatus huiusmodi sub scriptura authentica cum sigillis dictorum abbatum et prioris, aut ad minus duorum ex ipsis cum sigillis abbatis et conventus Pomerii, de unanimi consensu illorum de conventu aut maioris et sanioris partis, ut moris est in Ordine, fiat et roboretur, ac deinde in proxime futuro generali Capitulo iuxta statuta papalia eiusdem Ordinis confirmandus praesentetur, faciantque similiter dicti abbates et prior vel eorum duo cum quibuscumque aliis detentoribus bonorum dicti monasterii de Pomerio pro eorumdem bonorum recuperatione dictum abbatem fideliter iuvando. 65.   Abbatibus de Loco Mariae et Pomerio, ac eorum cuilibet in solidum committit praesens generale Capitulum, quatinus monasterium in Otterburg infra immediate sequens triennium, quolibet anno semel vel quoties opportunum aut necessarium fuerit, simul aut alter ipsorum solus, de voluntate tamen et consensu alterius, personaliter accedant, vel alter eorum accedat, ac ibidem auctoritate Capituli generalis ac totius Ordinis visitent, reforment, corrigant, instituant et destituant, in capite et in membris, omnia et singula, quae iuxta regularia instituta Ordinis invenerint visitanda, reformanda, corrigenda, instituenda et destituenda, omniaque alia agant, faciant et exerceant, quae pater abbas eorum immediatus ibidem agere, facere et exercere posset et deberet, si praesens adesset, attento quod patri abbati eorum immediato abbas modernus et conventus ibidem rebelles existunt, variasque minas ipsi intulerunt, principes temporales contra ipsum et monasterium suum commovendo, si aliquid contra eos attentaret, specialiter tamen ipsis et eorum cuilibet in solidum mandat et praecipit idem Capitulum, ut super quadam conspiratione, quam fecisse asseruntur fratres Ioannes Holtzner, prior ibidem et alii eidem adhaerentes, in resignatione senioris abbatis se diligenter informent, et prout invenerint iustum et aequum ipsos corrigant et emendent, et nihilominus, ut litteras provisionis seu pensionis annuae fratri Ioanni Slich, seniori abbati in Otterburg suam resignationem per patres Ordinis ibdem [ibidem ] praesentes de consensu conventus assignatae diligenter examinent easque si iuste ac rationabiles inventae fuerint, confirment abbatem et conventum ad pensionem huiusmodi solutionem integram in suis terminis per censuras Ordinis compellendo, in plenaria Ordinis potestate ; omnia tamen et singula praemissa agant, faciant et exercent dicti commissarii sine praeiudicio patris abbatis, neque in electione novi abbatis, si quam interim ibidem fieri contingat, habeant praesidendi auctoritatem, nisi per patrem abbatem praedictum ipsis aut eorum alteri specialiter committatur. 66.   Abbati Sancti Galgani Senensis committit praesens generale Capitulum, quatinus diligenter se informet super electione, promotione et institutione sororis Angelinae in abbatissam monasterii Sancti Thomae prope Reatensem civitatem, et si easdem rite et canonice iuxta Ordinis statuta processum invenerint, approbet, ratificet et confirmet ; sin autem, easdem cassando et annullando ipsi monasterio de novo provideant, prout sibi viderit expedire, iuxta formam Ordinis, in plenaria Ordinis potestate. IUDICES 67.   Committit praesens generale Capitulum abbati de Sinaqua, ut per omnes iuris et iustitiae vias compellat fratrem Honoratum de Bachio, monasterii de Thoroneto assertum abbatem, ad realiter et cum effectu satisfaciendum fratri Falconi Planeti, priori monasterii de Sinaqua, de summa 20 librarum turonensium annuae pensionis ad vitam sibi assignatae super fructibus et proventibus dicti monasterii de Thoroneto, cum arreragiis eiusdem, in plenaria Ordinis potestate. 68.   Domino abbati de Firmitate, necnon abbatibus de Caroliloco, de Regalimonte, s. th. pr., de Valledulci, et eorum cuilibet in solidum, praesens generale Capitulum committit, quatinus omnes et singulas Ordinis personas cuiuscumque status, sexus, conditionis aut dignitatis existant, quas per testes fide dignos, litteras obligatorias, instrumenta aut alia legitima documenta debite teneri aut obligari in aliquibus pecuniarum, vini, bladi aut aliarum quarumcumque rerum summis, collegio sancti Bernardi Parisiis, bursario aut cellerario eiusdem invenerint, ad integre et plenarie solvendum et satisfaciendum Ordinis collegio ac praedictis bursario et cellerario aut eorum procuratori debite per poenas et censuras Ordinis astringant et compellant, in plenaria Ordinis potestate ; omnibus et singulis ordinis personis in sacro presbyteratus ordine constitutis, quibus haec praesens diffinitio exhibita fuerit districte praecipiendo et mandando, quatinus citent peremptorie ad dies et horas competentes, coram dictis abbatibus aut eorum altero omnes et singulas praemissas ordinis personas eisdem collegio et personis praefatis aut earum procuratori, quod iustum fuerit responsuras. 69.   Ad idem, pro honorabili viro Bertoleto Pastillario curiae Parisiensis, eisdem praedictis abbatibus et eorum cuilibet. 70.   Ad idem, pro domino Caroliloci, s. th. pr., et suo monasterio, abbatibus de Regalimonte, s. th. pr., de Ursicampo et de Vallibus Sernay, et eorum cuilibet. 71.   Ad idem, pro Cistercio, domino de Firmitate, de Balerna, de Maceriis, et eorum cuilibet. 72.   Ad idem, pro domino de Barbello, domino abbati de Firmitate, abbatibus etiam de Caroliloco, de Vallibus Sernay et de Valledulci, et eorum cuilibet. 73.   Ad idem, pro Prulliaco, domino abbati de Firmitate, de Regalimonte, de Caroliloco, s. th. pr., de Vallelucenti et de Valledulci, et eorum cuilibet. 74.   Ad idem, pro Pontigniaco, domino abbati de Firmitate, de Caroliloco, de Montepetroso et eorum cuilibet. 75.   Ad idem, pro domino Claudio Barrequel, presbytero curato Montisanium, abbatibus de Aceyo et de Bullione et eorum cuilibet. 76.   Ad idem, pro fratre Ioanne de Arbosio, electo monasterii Bellaevallis, abbatibus de Lococrescenti et de Theoloco, et cuilibet eorum. 77.   Ad idem, pro abbate Claraevallis, pro abbatibus de Heberbaco et Heysterbacho [Heysterbaco], si eis constituerit abbatem de Lucella teneri in aliquibus pecuniarum summis. 78.   Ad idem, pro abbate Vallisdulcis, dominis abbatibus de Firmitate, de Morimundo, de Regalimonte, s. th. pr., de Clarofonte, et cuilibet eorum. [DIFFINITIO] SPECIALIS CONTRA CLARAMVALLEM 79.   Ad audientiam praesentis Capituli non sine gravi displicentia pervenit, quod dominus Petrus, abbas Claraevallis, obedientiae regularis et suae professionis immemor, varias et multiplices contra Ordinis statuta et consuetudines hactenus observatas commisit abusiones, atque in dies committere non omittit, utpote quia se supremum monasteriorum suae filiationis nominat, scribit et dicit, quia auctoritatem generalis Capituli supremam sibi usurpat, faciendo multa quae ad generale Capitulum solum spectant, ut concedere licentiam circumferendi reliquias sanctorum per mundum gratia quaestus, absolvere monachos fugitivos a casibus generali Capitulo reservatis, praecipiendo abbatibus, ut sic absolutos recipiant, dare litteras suffragiorum et participationum Ordinis, legitimare et similia, quae non nisi generale Capitulum cum maxima difficultate facere consuevit ; quia etiam auctoritatem Capituli generalis coarctat et limitat pro suae libito voluntatis, inhibendo suis subditis sub excommunicationis latae sententiae poena, ne quemcumque commissarium Ordinis praeter suum substitutum aut abbatem Cistercii in propria persona, aut unum de quatuor primis, quando cum plenaria Ordinis potestate destinantur, recipiant, per quod impedire nititur, ne dominus Cistercii aut generale Capitulum mittere possint in sua filiatione quemcumque alium commissarium praeter praedictos ; ac demum quia extinguere nititur ac omnino delere sacratum nomen Ordinis Cisterciensis et introducere nomen aliud, scilicet nomen Sancti Bernardi intitulando se abbatem monasterii B. M. et S. Bernardi de Claravalle, in quo plurimum derogat statutis Ordinis, quibus praecipitur, ut omnia monasteria et loca Ordinis B. M. honore consecrentur, iniuriatque universis praedecessoribus et sanctis patribus Ordinis, qui se Ordinem Cisterciensem et non Sancti Bernardi professos gloriati sunt, imo et maximum ponit in ipso Ordine offendiculum, cum privilegia, libertates, exemptiones et gratiae a Summis Pontificibus Ordini concessae, non Ordini S. Bernardi sed Cisterciensi concessae legantur. Quibus omnibus et aliis inconvenientiis, quae ex hoc in Ordine oriri possent, obviare cupiens praesens generale Capitulum sub excommunicationis latae sententiae et suspensionis a sua iurisdictione et auctoritate quam in sua filiatione habere praetendit poenis, ipsi abbati Claraevallis districte inhibet, ne deinceps in Ordine supremum quovismodo se nominet, neque de conferendis licentiis supratactis aut absolvendis personis a casibus generali Capitulo reservatis, aut de concedendis litteris suffragiorum Ordinis, aut legitimationibus, rehabilitationibus, aut quibuscumque aliis dispensationibus, ad generale Capitulum dumtaxat spectantibus se quovismodo intromittere praesumat, nisi super hoc ab ipso generali Capitulo, vel R. D. N. Cistercii auctoritatem habeat sibi specialiter concessam, revocando, cassando, annullando omnes et singulas huiusmodi licentias, absolutiones, concessiones, legitimationes, rehabilitationes, aliasque quascumque dispensationes seu gratias, absque generalis Capituli auctoritate per dictum abbatem Claraevallis concessas, necnon commissiones per eum in praeiudicium domini Cistercii et Capituli generalis, sicut praemittitur, factas ; inhibetque idem Capitulum sub eisdem poenis, quibus supra, omnibus et singulis abbatibus, abbatissis, et aliis personis regularibus Ordinis, ne commissionibus huiusmodi quomodolibet obediant, aut commissarios per generale Capitulum aut R. D. Cistercii deputatos in suis visitationibus impediant aut admittere recusent, vult etiam idem Capitulum conformiter ad antiquas et laudabiles consuetudines hactenus observatas, ut ipse Ordo noster, tam in communi quam in particulari, nomen S. Bernardi aut cuiuscumque alterius denominationis, sed Cisterciensis dumtaxat ab omnibus nominetur, non propter hoc derogando honori beatissimi P. N. Bernardi, qui licet ipsum Ordinem doctrinis et miraculis suis plurimum illustraverit, non tamen ipsum incepit, neque fundavit, imo per multos annos post Ordinis inchoationem Cistercium adhuc saecularis intravit, ibidemque habitum Ordinis suscepit et professionem regularem emisit, se monachum Cisterciensem constituendo, et ubique ac semper asserendo ; executionem praesentis diffinitionis omnibus et singulis Ordinis commissariis committendo, in plenaria Ordinis potestate. Datum sub appensione sigilli Diffinitorum eiusdem Capituli generalis die 14 mensis septembris, anno Domini 1487. [COMMISSIONES] 80.   Praesens generale Capitulum fide dignorum relatu sciens quamplurima Ordinis monasteria utriusque sexus, necnon militias quasdam et alia Ordinis loca, in inclitissimis regnis Hispaniarum, Portugalliae et dominiorum circumvicinorum multipliciter inquietari, tubari, et molestari, maxime super infractionibus privilegiorum, statutorum et laudabilium consuetudinum ipsius Ordinis in novitatibus per quosdam religiosos contra formam ipsius Ordinis in commendis plurium monasteriorum, in annullatione libertatum Ordinis, in unionibus monasteriorum et locorum Ordinis ad nonnullas ecclesias et alias multipliciter in maximum totius Ordinis damnum et scandalum universi status ecclesiastici ; quibus damnis, inconvenientibus et scandalis, per iustitiae et aequitatis vias occurrere cupiens generale Capitulum, post maturam deliberationem creat, constituit et ordinat venerabilem patrem abbatem de Candelio, Albiensis dioecesis, in sacra pagina baccalarium, Ordinis procuratorem et nuntium specialem, cui tenore praesentium dat plenariam potestatem et mandatum speciale obviandi per omnes iuris et iustitiae vias universis et singulis huiusmodi infractionibus privilegiorum, statutorum, et consuetudinum Ordinis, dictisque incommodis, necnon super illis instanter, instantius, instantissime implorandi auxilium et favorem serenissimorum principum, dominorum regum Arragoniae et Portugalliae, necnon dominarum reginarum eorumdem regnorum, et quorumlibet reverendorum praesulum, archiepiscoporum, episcoporum, abbatum, priorum, decanorum et quorumlibet dominorum ecclesiasticorum, necnon universorum dominorum comitum, baronum, nobilium, iudicum, et rectorum communitatum quocumque nomine censeantur, ut pro Dei reverentia et sacrae religionis nostrae intuitu faveant sibi et Ordini in persona sua ad obviandum dictis et similibus maioribus aut minoribus violentiis et infractionibus, et ad reducendum monasteria ipsa et loca regularia in pristinam Ordinis formam, monasteria et loca seu bona Ordinis alienata seu quibuslibet aliis locis unita aut incorporata petendi, recuperandi et ad manus Ordinis reponendi, appellandi quoque a quibuslibet gravaminibus Ordini et dictis locis regularibus illatis et comminatis, apostolicos petendi, appellationes relevandi, exsequendi, intimandi et prosequendi, comparendi coram quibuscumque iudicibus tam ecclesiasticis quam saecularibus, citationes obtinendi, exsequendi, in iudicio se praesentandi, litteras, actus et quaelibet instrumentorum genera petendi, recipiendi et levandi, libellum seu libellos dandi, offerendi et refutandi, duplicandi, triplicandi et quadruplicandi ; recredentiam quorumlibet bonorum Ordinis petendi et exigendi, apostatas, fugitivos et girovagos Ordinis personas capiendi, incarcerandi, iuxta demerita puniendi et ad monasteria propria expensis dictorum monasteriorum remittentes, unum vel plures cum simili vel ampliori seu minori potestate, prout opportunum viderit, procuratorem seu procuratores instituendi, substituendi, et quoties voluerit renovandi, et generaliter agendi, faciendi et prosequendi in praemissis et ea tangentibus, ac ab eis dependentibus omnia et singula quae agere, facere potest et debet verus et legitimus procurator, ac si cuncta specialibus clausulis specialiter hic designarentur seu declarentur, promittendo bona fide gratum, ratum et firmum habere quidquid per dictum procuratorem actum, gestum et factum fuerit in praemissis. Datum, etc. 81.   Cum propter varia et multiplicia agenda quae in diversis mundi partibus a certis annis Ordini acciderunt, quandoque per generale Capitulum, quandoque per R. D. Cisterciensem, plenaria Ordinis auctoritate fungentem, diversis annis diversi in pluribus mundi partibus constituti fuerint Ordinis procuratores ad defendendum Ordinis negotia, libertates et privilegia, iuxta tenores litterarum procuratoriarum desuper confectarum, intellexeritque praesens generale Capitulum tantam procuratorum numerositatem deinceps minus esse et fore utilem, propter certas rationabiles causas praesens generale Capitulum universos et quoslibet huiusmodi procuratores et eorum substitutos quoslibet cum dictis litteris procuratorialibus quibuslibet cassat, revocat et annullat, cassaque, irrita, nulla ac nullius momenti seu vigoris declarat quaecumque per dictos procuratores seu alterum eorum, aut per substitutos ipsorum a data praesentium et deinceps acta, procurata, impetrata, dicta, prosecuta seu facta fuerint nomine Ordinis, sive tamquam procuratores ipsius Ordinis, exceptis dumtaxat, etc., quos et eorum quemlibet cum litteris procuratorialibus quoad personas ipsorum dictum generale Capitulum in praedicto officio procuratoriatus confirmat, continuat, roborat et approbat, volendo publicationem praesentis diffinitionis in praesenti generali Capitulo factam pro omni alia publicatione, ut iustum et solitum est fieri, sufficere. 82.   Abbati de Eberbaco gratiose concedit praesens generale Capitulum, ut monachos monasterii in Otterburg dudum abbati proprio rebelles ac sine ipsius licentia monasterium suum egressos et contra ipsum abbatem conspirantes, si tamen resipiscere et sua delicta recognoscere et pro eis poenitentiam sibi infligendam humiliter subire voluerint, absolvere possit, et ad omnes Ordinis gradus, honores, voces et actus legitimos, sive etiam officia et dignitates rehabilitare, et cum ipsis super irregularitate, si quam contraxerunt, dispensare, in plenaria Ordinis potestate. 83.   Cum propter patrum abbatum nimiam distantiam et accedendi impossibilitatem, monasteria Ordinis plurima in utroque regimine saepius incurrere soleant detrimenta, generalisque Capituli sit ipsorum patrum abbatum negligentias et defectus supplere, abbati et conventui de Eberbaco, domino Claraevallensi immediate subiecti, gratiose concedit idem generale Capitulum, ut quoties opus fuerit, in resignatione abbatis seu novi abbatis creatione seu quibuscumque aliis, quae patris abbatis auctoritatem requirunt, quando commode ad dominum Claraevallensem suum patrem abbatem mittere non possunt, vel ipse pater abbas praesens adesse, aut suam illic auctoritatem transmittere distulerit, quemcumque ex vicinis abbatibus et praesertim monasteriorum de Schonavia, de Castro aquilae aut Loco Mariae vocare voluerint, evocent, cui dat generale Capitulum auctoritatem plenariam sive in resignationibus, acceptationibus, sive electionibus faciendis, sive aliis quibuscumque actibus ad patrem abbatem pertinentibus ipsius patris abbatis vices supplendi. 84.   Cum honorabilis vir magister Iacobus du Breucquet, decanus Montensis et canonicus Cameracensis, nostri totius Ordinis Cisterciensis in romana Curia procurator generalis, a S. D. N. Papa certum obtinuerit indultum seu privilegium pro toto Ordine, ut monasteria Ordinis desolata aliis unire possit et valeat, propter quod in camera apostolica pro solutione annatorum dictorum monasteriorum uniendorum, videlicet illorum quae antedictam unionem ad annatum tenerentur se nomine Ordinis obligaverit, praesens generale Capitulum dictum indultum seu privilegium gratanter acceptans ac ratum esse cupiens praedictam obligationem ratam ac firmam in perpetuum teneri promittit, datque auctoritatem et plenum posse dicto magistro Iacobo procuratori nomine totius Ordinis de novo, si opus sit, ad haec et alia opportuna ac necessaria in eisdem se ac totum Ordinem, ut praemittitur, obligandi promittens rata, grata, accepta et firma habere in perpetuum, quaecumque per dictum magistrum Iacobum procuratorem in praemissis fuerint acta, gesta aut quomodolibet procurata. 85.   Cum honorabilis vir magister Iacobus du Breucquet, decanus Montensis et canonicus Cameracensis, totius nostri Ordinis Cisterciensis in romana Curia procurator generalis, certas bullas, maximas gratias, privilegia, libertates et exemptiones, Ordini plurimum utiles ac fructuosas, a Sanctissima Sede Apostolica nuper ordinatione domini Cistercii impetravit et obtinuerit, quae tamen ob defectum solutionis debitae Romae in camera apostolica et alibi in banchis dimisit, praesens generale Capitulum praedictas impetrationes, tam factas quam fiendas, ratas, gratas et acceptas habens, desideransque ut bullae huiusmodi, tam a camera apostolica quam a banchis illis quantocius extrahantur nomine totius Ordinis, dat auctoritatem, facultatem et plenum posse domino abbati de Firmitate dicti Cisterciensis Ordinis, Cabilonensis dioecesis, ac dicto magistro Iacobo procuratori, et eorum cuilibet in solidum accipiendi mutuo a quibuscumque banchariis seu mercatoribus seu in urbe Lugduni commorantibus, summam duorum millium ducatorum ac de pretio loco et tempore solutionis conveniendi, necnon obligandi se ac totum Ordinem Cisterciensem omniaque eius monasteria et membra ubilibet constituta in forma meliori camerae apostolicae aut aliter, prout opportunum viderint, dictis banchariis aut mercatoribus, omniaque alia et singula agendi, faciendi et exercendi, quae in praemissis necessaria videbuntur sub hypotheca et obligatione omnium bonorum mobilium et immobilium dicti Ordinis et omnium eius monasteriorum et membrorum nomine quo supra, ratum, gratum et acceptum habere promittens quidquid per dictos dominum de Firmitate et magistrum Iacobum procuratorem vel eorum alterum, in praemissis fuerit actum, factum, gestum aut quomodolibet procuratum. 86.   Praesens generale Capitulum sufficienter informatum de honestate vitae et religiosa conversatione fratris Theodorici Van der Hallen, professi monasterii Campensis, Coloniensis dioecesis, confessoris monasterii sanctimonialium de Monte principum, Cisterciensis Ordinis eiusdem Coloniensis dioecesis, ad instantissimam supplicationem abbatissae et conventus ibidem sub confidentia, quod regularis observantia ibidem noviter introducta adiutorio dicti confessoris melius ac firmius tenebitur et continuabitur, confirmando concessionem praebendae ad victum dicti fratris Theodorici de consensu proprii abbatis sui per abbatissam et conventum dicti monasterii Montis principum promissae et concessae iuxta tenorem litterarum, cui praesentes annectuntur, ipsum fratrem Theodoricum in dicto confessoratus officio, seu in dicto monasterio de Monte principum, quamdiu in humanis vixerit, continuat et confirmat, inhibendo tam dicto abbati de Campo quam aliis quibuscumque ne ipsum inde quovismodo abire compellant, nisi quod absit, ab honestate vitae aut religiosa conversatione pristina, ipsum notabiliter contingeret declinare. 87.   Abbati et conventui de Hymmenrode et abbatissae et conventui Sanctae Catharinae virginis, Trevirensis dioecesis, gratiose concedit praesens generale Capitulum, ut liceat eis peragere singulis annis anniversarium dominorum nobilium de Palant, dominorum Flatten et Ioannis Hecken de Liethge, sic ea quod quae inde ab eisdem nobilibus recipiantur ad perpetuos redditus ad usus dictorum monasteriorum comparandos applicentur. 88.   Pio charitatis affectu compatiens praesens generale Capitulum abbati de Pietate Dei, s. th. pr., super diuturna et maxima vexatione ipsius a quodam suo competitore propter quam multas ac magnas pecuniarum summas consumpsit, et se suumque monasterium ac parentes ad inopiam non modicam perduxit, cui quidem inopiae, quoad possibile fuerit, succurrere volens idem Capitulum ipsum et suum monasterium a solutione contributionum Ordinis a toto tempore praeterito usque nunc debitarum gratiose supportat ac quittat, mandando omnibus et singulis Ordinis commissariis et contributionum Ordinis receptoribus, quatinus ipsum suumque monasterium ad solutionem contributionum huiusmodi minime compellant ; et quia, ut ad eiusdem Capituli deductum est notitiam, nonnulli ex parte abbatis Claraevallensis contributionum receptores seu commissarii certas contra eum fecerunt fulminationes sententiarum ob non solutionem contributionum huiusmodi, propter quas ad idem Capitulum appellare fuit coactus, praesens generale Capitulum eadem qua prius pietate motum, omnes et singulas in eum comminatas seu etiam fulminatas aut pronuntiatas sententias et censuras, aut adhuc fulminandas et pronuntiandas ob non solutionem huiusmodi cassat, irritat et annullat ac nullius roboris ac momenti esse, fuisse aut fore pronuntiat et declarat. 89.   Cum propter commendae disturbium in monasterio Fontis Danielis quamplures fratres religiosi idem disturbium sufferre non valentes a monasterio ipso discesserunt, ac per mundum sine pastore vagari sint coacti, praesens generale Capitulum ipsorum compatiens exilio, ipsosque ad Ordinis gremium cupiens revocare, abbati de Pietate Dei, s. th. pr., concedit ut si qui ex religiosis praedictis voluerint in suo monasterio habitare, illos colligere valeat, et debita probatione praemissa possit etiam eos recipere ad professionem regularem, cum facultate ipsos ac eorum quemlibet ab omnibus sententiis, censuris et poenis, quas propter hoc incurrerunt, aut incurrere quomodolibet potuerunt, absolvendi et super irregularitate, si quam contraxerunt, cum ipsis dispensandi. 90.   Super quaestione mota inter fratrem Anthonium, seniorem abbatem, et Leonardum monasterii de Vetericella ex parte dignitatis abbatialis dicti monasterii, decernit praesens generale Capitulum, quod commissio facta per R. D. N. Cisterciensem abbatibus de Lenyn et Dobriluck in causa appellationis interpositae per dictum seniorem abbatem suum sortiatur effectum, expecteturque relatio dictorum commissariorum, quibus auditis R. D. Cistercii decretum electionis dicti fratris Leonardi confirmare vel infirmare habeat, prout viderit iustum ac consonum rationi, in plenaria Ordinis potestate. 91.   Cum ea quae a christifidelibus sive per testamenta et ultimas voluntates, sive per alias quascumque pias elargitiones et donationes monasteriis et locis regularibus, legantur aut donantur, non ob aliud conceduntur nisi ut personae regulares ad divini cultus frequentationem illis melius valeant sustentari, praesens generale Capitulum plenam ac liberam facultatem et licentiam concedit abbati et conventui monasterii in Porta, ut huiusmodi legata vel donata a christifidelibus libere recipere possint et valeant, ita tamen quod illa non per abbates recipiantur ac suis usibus particularibus sine scitu et consensu sui conventus applicentur, sed cum communi omnium consilio ad communem monasterii aut fratrum necessitatem convertantur. 92.   Gloriosissimam Dei genitricem et virginem Mariam, totius sacri Ordinis patronam, ab omnibus et singulis Ordinis personis semper et ubique debitis venerandam officiis dignum iudicans generale Capitulum, abbati et conventui monasterii de Porta licentiam concedit, ut festum Praesentationis B. M. V. quod in suis partibus, ut asserunt, apud vulgum celebre habetur, celebrare possint et valeant, ne saecularibus minus devoti ad ipsam beatissimam Virginem videantur. 93.   Generale Capitulum gratiose concedit abbati et conventui in Porta et omnibus et singulis personis regularibus ibidem constitutis, necnon monialibus monasteriorum sibi subiectorum, ut unusquisque eorum vel unaquaeque earum eligere valeant confessorem Ordinis ad hoc sufficientem et idoneum per abbatem deputandum, qui semel hoc anno eos vel eas absolvant ab omnibus casibus, delictis, censuris et poenis generali Capitulo specialiter reservatis. 94.   Ut viri docti in Ordine ad ipsius decus et commodum enutriri valeant, ac ad scientiarum culmen citius promoveri, praesens generale Capitulum concedit abbatibus et conventibus monasteriorum in Porta et Sittenbach, ut in suis monasteriis aut aliis locis regularibus habere possint magistros artium saeculares vel regulares doctos et peritos, qui iuvenes suos ibidem instruant in grammatica et aliis primitivis scientiis seu artibus liberalibus, quatinus in his bene et sufficienter instructi et fundati tandem ad sacrarum litterarum haurienda dogmata in generali studio idonei habeantur, vult etiam idem Capitulum, ut tales postquam ad generale studium venerint, per provisorem ibidem diligenter examinentur, et si sufficientes fuerint reperti, detur eis facultas sub determinatione vel determinatione gradus consequendi, ut in his initiati ad altiora sacrae theologiae studia valeant convolare. 95.   Ad idem, pro monasterio in Buch. 96.   Cupiens generale Capitulum pacem et concordiam inter Ordinis monasteria et eorum abbates conservare, et dissensionibus, simultatibus ac dispendiis, quantum fuerit possibile, obviare, monasteria partium Prussiae, videlicet de Oliva et Polplin ab omni superioritate, visitatione, reformatione et correctione abbatum regni Poloniae, quacumque etiam auctoritate fungentium penitus segregat et concludit, attento quod maxima sit viarum distantia et linguarum et morum diversitas inter Polonos et ipsos, sed vult ac decernit, ut de cetero commissario Ordinis de partibus Stagnalibus subiiciantur, inhibendo omnibus et singulis commissariis Ordinis regni Poloniae, sive generalis Capituli et R. D. N. Cisterciensis, sive alia quacumque Ordinis auctoritate fungentibus, ne de cetero eos et eorum monasteria et conventus in aliquo perturbare aut molestare praesumant, tam ratione studentium mittendorum ad Cracoviense studium quam alias, cum ab huiusmodi missione studentium ad Cracoviense studium propter certas causas rationabiles ipsos abbates de Oliva et Polplin habeat supportatos, ita tamen ut ad aliud aliquod studium vicinum, et quod sibi eligere maluerint ubi collegium Ordinis habeatur, iuxta Ordinis statuta et privilegia suos studentes mittere non omittant. 97.   In causa appellationis mota inter abbatem et conventum monasterii in Polplin appellantes ex una, et abbatem Claraetumbae, rectorem collegii Cracoviensis appelatum [appellatum ] partibus ex altera, super eo quod iam dictus abbas Claraetumbae nuper monuit et requisivit ipsos abbatem et conventum praedictos in Polplin, ut studentes cum sufficientibus provisionibus ad collegium Cracoviense mittere deberet, diversas sententias et censuras, nisi paruerint, comminando ; ex adverso vero abbas et conventus de Polplin produxerunt quamdam diffinitionem generalis Capituli anno Domini 1424 emanatam, per quam a missione studentium ad Cracoviam propter certas causas rationabiles fuerunt supportati, diffinit praesens generale Capitulum iam dictos abbatem et conventum de Polplin bene appellasse, confirmando ac etiam renovando dictam diffinitionem, videlicet quod certis ex causis rationabilibus generale Capitulum moventibus a missione studentium ad studium Cracoviense dicti abbas et conventus de Polplin sunt supportati, inhibendo dicto abbati de Claratumba ac quibuscumque aliis commissariis Ordinis in regno Poloniae, ne deinceps dictum abbatem de Polplin suumque conventum super missione studentium huiusmodi aliquo modo molestare aut sollicitare praesumat, omnes et singulas sententias, censuras et poenas per dictum abbatem de Claratumba aut alios commissarios propterea fulminatas nullius roboris ac momenti declarans, ita tamen, quod dicti abbas et conventus in Polplin obediendo statutis apostolicis ac Ordinis diffinitionibus ad aliquod aliud vicinum studium, ubi sibi visum fuerit et ubi habetur collegium Ordinis studentem suum mittere teneantur, a qua missione tamen studentis attentis diversis incommodis, quibus monasterium ipsum ad praesens gravatum, immediate sequens quinquennium gratiose supportat. 98.   Temeritatem frivolam fratris Michaelis Sassen, monachi monasterii de Hylda expresse professi, detestans praesens generale Capitulum, qui contra proprii sui abbatis voluntatem a patre visitatore suo in priorem iam dicti monasterii promoveri licet nulliter obtinuit, quique saepius monasterium suum sine abbatis aut prioris sui licentia exivit, et per saeculum quocumque libuit vagatus est et adhuc vagatur, mandat omnibus et singulis abbatibus, prioribus aut aliis monasteriorum Ordinis praesidentibus et praesertim abbati de Esrom, in virtute salutaris obedientiae et sub excommunicationis poena, ut praefatum fratrem Michaelem, si apud eos aut eorum quemquam inventus fuerit, ad proprium monasterium statim remittant ibidem per abbatem proprium, prout sua exigunt demerita, iuxta Ordinis instituta puniendum. Cassat insuper et annullat quamdam praetensam institutionem ipsius in priorem sui monasterii factam per dictum abbatem in Esrom praeter voluntatem proprii abbatis, cum iuxta sanctam regulam et regularia Ordinis instituta, proprii dumtaxat abbatis si praepositum seu priorem suo monasterio praeficere, eumque quoties opportunum et expediens fuerit, removere et alium eius loco subrogare ; dat insuper generale Capitulum facultatem et licentiam dicto abbati de Hylda dictum fratrem Michaelem ubicumque eum repererit in monasterio Ordinis vel extra capiendi, deducendi et carceribus mancipandi, invocato etiam, si opus fuerit, auxilio brachii saecularis. 99.   Specialem gratiam facere cupiens cum abbate et conventu monasterii in Polplin, eidem abbati gratiose indulget, ut omnes et singulas personas regulares sibi subiectas per se vel alium confessorem Ordinis idoneum per ipsum deputandum infra annum proximum semel absolvere valeat ab omnibus sententiis, censuris, casibus et peccatis etiam generali Capitulo reservatis specialiter, quodque ipse abbas confessorem Ordinis eligere possit, qui eum a similibus sententiis, censuris, casibus et peccatis absolvat. — Eadem gratia conceditur abbati de Buch. 100.   Cum apostolico docti praecepto alter alterius onera portare debeamus, ut impleamus legem Christi, cui et sacri nostri Ordinis statuta et diffinitiones non dissentiunt, quae monasteria Ordinis diversis incommodis gravata ab aliis monasteriis Ordinis et maxime vicinis praecipiuntur iuvari, praesens generale Capitulum intimo cordis affectu compatiens paupertati et inopiae fratris Petri Iuhes, s. th. bac., abbatis monasterii de Riveto, cui in prosecutione sui processus et boni sui iuris defensione sumptus necessarii deficiunt, omnes et singulos Ordinis abbates, abbatissas, priores, priorissas, aliasque personas regulares ad quas praesentes litterae devenerint, hortatur, et in visceribus charitatis requirit, quatinus Dei et Ordinis ob reverentiam eidem abbati de bonis sibi a Deo collatis pie ac benivole subveniant, ad quod ut magis animentur de speciali gratia dat et concedit idem Capitulum generale dicto abbati de Riveto auctoritatem et plenum posse omnes et singulas personas regulares Ordinis sibi subvenientes per se vel alium Ordinis confessorem idoneum, cui vices suas committere voluerit, ab omnibus casibus, peccatis, sententiis, censuris et poenis etiam generali Capitulo specialiter reservatis, absolvendi. 101.   Cum ex sacri nostri Ordinis statutis et diffinitionibus et maxime eius, quae omni anno legi consuevit, quae incipit : Cum Ordo noster… omnibus et singulis Ordinis abbatibus et personis regularibus sub excommunicationis latae sententiae poena inhibeatur ne quacumque occasione contributiones Ordinis a quibuscumque recipere praesumant, nisi de licentia Capituli generalis aut R. D. N. Cisterciensis, deductumque sit ad notitiam praesentis generalis Capituli per quatuor quittantias suo sigillo impendente munitas ac manu propria subscriptas, quod abbas Caroliloci, s. th. pr., anno superiore a quatuor abbatibus partium Frisiae, videlicet Sancti Bernardi in Adwert, in Iherusalem, Claricampi et Floridicampi, contributiones trium annorum praeteritorum, sine aliqua commissione generalis Capituli aut R. D. N. Cistercii recepit, praesens generale Capitulum sententias excommunicationis propter hoc ipsum incurrisse reputat, denuntiat et declarat, mandans omnibus et singulis Ordinis commissariis ac aliis personis regularibus Ordinis universi super requirendis, quatinus in locis ad hoc idoneis et opportunis, ut a christifidelibus evitetur, has praesentes exsequi et publicare ubilibet non omittant. 102.   Capitulum generale informatum quod frater Christoforus nuper abbas de Altasylva monasterium suum dimisit sine licentia Capituli generalis et in absentia abbatis Theodorici, patris abbatis immediati dicti monasterii de Altasylva, et quod conventus ipsius monasterii de Altasylva consenserit eidem Christoforo ad vitam suam per recompensam multarum pecuniarum quas, ut asserebat, de proprio ad utilitatem dicti sui quondam monasterii applicaverat, quoddam territorium, ut asserit, desertum et nonnulla alia bona plenius in litteris super hoc passatis declarata possidere et habere et dictum Capitulum ulterius audiens praefatum Christoforum se ad monasterium de Belloprato in monachum transtulisse et illic fructus et proventus dictorum bonorum in praeiudicium dicti monasterii de Altasylva velle expendere, quodque frater Henricus dudum dicti monasterii abbas annuatim super fructus et proventus dicti monasterii triginta francos de pensione olim sibi assignata relevet et percipiat in maximum damnum dicti monasterii velle per huiusmodi pensiones et alia inconvenientia depaupertatum et desolatum et signanter per cuiusdam grangiae detentionem, quam frater Leonardus dicti monasterii monachus per quoddam pactum ad vitam suam libere et sine aliqua redditione detinet et possidet, et quod praefati detinentes et possidentes praemissa, extra monasterium in dictis locis maneant et continue resideant, nec divinum servitium frequentent, nec illud frequentare velint, quinimo velut ab obedientia Ordinis et abbatis sui exempti et nullatenus subiecti eidem obedire contemnunt. Hinc est quod dictum Capitulum diffiniendo praemissas pensiones et territoria fructusque suspendit, praecipit et mandat, quatinus ipse in plenaria Ordinis potestate omnia praedicta, territorium scilicet ceteraque omnia et singula tam in grangiis, pratis et pecuniis ad manus suas detineat, donec et quousque per dictum Capitulum aliter fuerit ordinatum ; praefatis Christoforo, Henrico et Leonardo et ceteris qualiacumque dicti monasterii bona absque licentia dicti Capituli detinentibus et possidentibus, nec super praemissis et quolibet praemissorum dictum abbatem de Altasylva molestent, inquietent aut perturbent, sed illum permittant dictis bonis, ut praemittitur, uti pacifice et quiete sub poenis proprietariis taxatis, quas ex nunc praefati declarentur incurrisse, si quod absit, contrarium facere praesumpserint ; et nihilominus pro decisione praesentis materiae praefati ad proximum generale Capitulum citantur. 103.   Visis, auditis, examinatis causis, rationibus et circumstantiis appellationis abbatissae monasterii monialium de Vinhogollo, Magalonensis dioecesis, R. D. N. Cistercii immediate subiecti, appellantis ab abbate de Candelio propter certas ordinationes, inhibitiones et mandata eidem abbatissae et religiosis eiusdem monasterii auctoritate commissionis praefati R. D. N. Cisterciensis factis, ordinatis et ibidem derelictis ex una, contra dictum abbatem de Candelio appellatum partibus ex altera, consideratis insuper in hac parte considerandis, praesens generale Capitulum appellationem dictae abbatissae tamquam contra Ordinis instituta, statuta et ordinationes factam et emissam, frivolam, nullam declarat et desertam ; omnia autem et singula in dicto monasterio per dictum de Candelio acta et ordinata, inhibita, mandata de quibus appellatum fuit, bene, iuste et secundum Ordinis formam esse facta declarat et iudicat, dictam abbatissam ad refundendum expensas huius instantiae eidem abbati de Candelio per executorem huiusmodi diffinitionis taxandas, condemnando. Quo circa dictae abbatissae et monialibus dicti monasterii districte in virtute sanctae obedientiae praecipit et mandat idem generale Capitulum, quatinus omnia et singula in dictis ordinationibus, inhibitionibus et mandatis dicti de Candelio, necnon in carta visitationis R. D. N. Cisterciensis eidem monasterio novissime derelicta contenta et expressa efficaciter compleant, faciant et observent. Executionem praesentis diffinitionis primo abbati super hoc requirendo committendo, in plenaria Ordinis potestate. Datum, etc. 104.   Generale Capitulum cum maximo cordis dolore suscipiens insolentias et maleficia fratris Iocelini de Divione, professi monasterii de Septem fontibus, qui suis publicis et manifestis maleficiis multos christifideles scandalizat, turbat et damnificat, in maximum Ordinis vituperium et damnum, populique christiani scandalum. Quibus malis, inconvenientibus et damnis pro posse obviare et de remedio opportuno providere cupiens idem generale Capitulum omnibus et singulis praefati monasterii de Septem fontibus, necnon totius Ordinis nostri regularibus personis in sacro presbyteratus ordine constitutis committendo, mandat et praecipit, in virtute salutaris obedientiae, quatinus dictum fratrem Iocelinum, ut dicitur, furem sacrilegum et apostatam capiant seu capi faciant, ipsumque in dicto monasterio de Septem fontibus, aut in aliquo propinquo Ordinis monasterio carceribus mancipandum adducant, et dictis carceribus mancipent usque ad aliam R. D. N. Cisterciensis vel generalis Capituli dispositionem. Omnibus et singulis abbatibus et officiariis ac praefatis regularibus personis Ordinis in sacro presbyteratus ordine constitutis super hoc requirendis executionem praesentis diffinitionis committendo, in plenaria Ordinis potestate. 105.   Generale Capitulum libenter auditis priore et fratribus Bartholomeo, necnon Blasio, professis monasterii Caraevallis, super quibusdam rationibus et causis reformationem, honorem et commoditatem eiusdem monasterii et totius Ordinis in partibus Italiae tangentibus et concernentibus ; et quia causae et rationes eorum et cuiuslibet ipsorum ipsos Ordinis zelatores probant et indicant, generale Capitulum ipsos fratres ad dictum monasterium Caraevallis remittit, mandans et praecipiens abbati et fratribus dicti monasterii, quatinus dictos fratres, maxime fratrem Bartholomeum benigne et charitative recipiant, nec ipsum fratrem in aliquo molestare aut inquietare praesumant quovismodo, sed in suo gradu et ordine religiose et regulariter teneant ; et quia certis ex causis idem generale Capitulum diffiniendo ordinavit abbatem de Balerna ad visitationem et reformationem ipsius monasterii et aliorum utriusque sexus, et locorum regularium monasteriorum in tota Italia et partibus transalpinis existentium, dictum Capitulum generale mandat et praecipit omnibus et singulis dicti monasterii Caraevallis et aliorum praefatorum monasteriorum regularibus personis cuiuscumque status, sexus, dignitatis aut conditionis existant, quatinus dum dictus abbas de Balerna ad eos venerit eum cum omni honore et reverentia et obedientia suscipiant, et ipsi tamquam generali Capitulo obediant. 106.   Generale Capitulum attentis et consideratis virtutibus, sufficientiis et idoneitatibus fratrum Ioannis Marchand et Michaelis Lanentureau, monasterii de Eleemosina professorum, eisdem fratribus et cuilibet ipsorum licentiam concedit et facultatem sacros ordines suscipiendi ac recipiendi, de licentia tamen prioris eiusdem monasterii. 107.   Capitulum generale gratiose abbati de Ioyaco concedit ut infra Pascha proximum omnes et singulas personas Ordinis sibi subiectas, pro semel ab omnibus peccatis, casibus, criminibus et delictis generali Capitulo specialiter reservatis, in foro conscientiae, cum salutari poenitentia, absolvere possit, utque infra idem tempus confessorem Ordinis idoneum eligat, qui eum a praefatis casibus absolvere possit et valeat, in plenaria Ordinis potestate. 108.   Ad idem, pro abbate de Bellabrancha. 109.   Ad idem, pro abbate de Longovillari. 110.   Ad idem, pro abbate de Caroliloco, s. th. pr., exceptis sententiis quas in receptione contributionum incurrit. 111.   Licentiam olim datam abbati de Buch ad mittendum et tenendum suos scolares seu studentes in Universitate Lipzensi, generale Capitulum propter certas et rationabiles causas prolongat et in suo vigore permanere vult usque ad aliam ipsius generalis Capituli dispositionem. 112.   Abbati de Crista sub poenis et censuris Ordinis, generale Capitulum ordinat, praecipit et mandat, quatinus fratrem Ioannem Rotharii professum suum recipiat, et cum aliis de conventu teneat, eidemque charitative sicut uni aliorum de necessariis provideat, nec de cetero contra statuta et ordinationes Ordinis sub poenis et censuris in eisdem contentis et expressis, ipsum nec aliquem de suo conventu nisi secundum Ordinis formam emittere praesumat ; executionem praesentis diffinitionis primo abbati Ordinis super hoc requirendo committendo, in plenaria Ordinis potestate. 113.   Visis per generale Capitulum computationibus cellerarii collegii Sancti Bernardi Parisiis, professi monasterii Caroliloci, auditisque relationibus multorum proborum patrum super indebita administratione eiusdem collegii, maxime in eo quod ipse cellerarius minus necessarias proprio capite facit reparationes et debita praesertim pro luminari ecclesiae contracta non solvit, adeo ut propter huiusmodi debita clenodia, iocalia et alia eiusdem collegii bona sunt in continuo periculo venditionis et alienationis ad instantiam mercatorum in maximum non solum collegii sed et totius Ordinis damnum dedecus et vituperium, non potuit dictum Capitulum super tantis huiusmodi et aliis pluribus eiusdem collegii exorbitationibus non tristari ; quibus providere cupiens mandat et praecipit dicto cellerario sub excommunicationis et perpetuae emissionis poenis, quatinus infra triginta dies ab executione praesentis diffinitionis ad integrum solvat eisdem mercatoribus suarum computationum restas, et a tantis debitorum dispendiis collegium liberet, provisoris et magistri regentis in omnibus utendo consilio et ordinatione, nec de cetero aliquas reparationes nisi de dictorum provisoris et magistri regentis et seniorum consilio faciat ; executionem praesentis diffinitionis primo abbati Ordinis super hoc requirendo committendo, in plenaria Ordinis potestate. 114.   Quia propter defectum virorum litteratorum in Ordine ex negligentia abbatum Ordinis, qui non mittunt scolares suos ad Ordinis universalia studia, multum in utroque statu laeditur et damnificatur, idcirco generale Capitulum omnes et singulas diffinitiones olim in generalibus Capitulis super missione studentium seu contra abbates, qui suos scolares ad dicta studia mittere negligunt, aut renuunt, maxime ad studium seu collegium Sancti Bernardi Parisiis, renovat, approbat, ratificat et confirmat, mandans et praecipiens sub poenis et censuris Ordinis omnibus et singulis abbatibus, commendatariis, aut monasteriorum rectoribus, quatinus infra tempus seu terminum per huiusmodi diffinitiones executorem seu executores eis praefigendum et assignandum scolares suos ad praefatum studium seu collegium Sancti Bernardi Parisiensis, cum debitis et sufficientibus provisionibus mittant et eos teneant, alioquin poenas et censuras in dictis diffinitionibus, statutis et privilegiis Ordinis contentas et expressas incurrant, et in eas incurrisse per dictum executorem publicentur ; executionem huiusmodi diffinitionis primo abbati super hoc requirendo vocato provisore eiusdem collegii, committendo, in plenaria Ordinis potestate. 115.   Capitulum generale gratiose abbati de Riddageshusen concedit, ut infra annum omnes et singulas Ordinis utriusque sexus personas sibi subiectas in foro conscientiae pro semel dumtaxat audire ac eas et earum quamlibet ab omnibus peccatis, casibus, criminibus et delictis, sententiis, censuris et poenis generali Capitulo specialiter reservatis, salutari poenitentia mediante, absolvere, utque infra idem tempus confessorem Ordinis idoneum eligat, qui eum a praefatis casibus sententiis et censuris absolvere possit et valeat, in plenaria Ordinis potestate. 116.   Ad idem, pro abbate de Altasilva. 117.   Ad idem, pro abbate de Gratia Dei in Burgundia. 118.   Generale Capitulum attenta paupertate et debitorum gravamine monasterii de Arnsburg, Maguntinensis dioecesis, ipsius monasterii abbatem a via generalis Capituli et missione studentium pro anno sequenti supportatum habet et excusatum ; insuper etiam de probitate, fidelitate et idoneitate ipsius plenam in Domino gerens fiduciam, idem generale Capitulum gratiose Ordinis auctoritatem, facultatem et potestatem concedit, ut infra annum omnes et singulas regulares personas sibi subiectas, semel dumtaxat in foro conscientiae audiat, et eas et quamlibet ipsarum ab omnibus peccatis, *etc., ut supra deinde* : dat etiam et concedit idem generale Capitulum eidem abbati licentiam et facultatem, ut novitios, si sufficientes et idonei reperiantur, ad professionem regularem recipiat. 119.   Ad idem, pro confessore monialium de Batanto, ut possit absolvere moniales eiusdem monasterii. 120.   Ad idem, pro confessore monialium de Colongiis. 121.   Ad idem, pro confessore monialium de Sancto Anthonio prope Parisios. 122.   Item, [pro confessore monialium] de Lilio. 123.   [Item, pro confessore monialium] de Gaudio prope Nemosium. 124.   De probitate, religiositate et fidelitate abbatis monasterii de Dubriluck generale Capitulum plenam in Domino gerens fiduciam eidem abbati committendo, dat plenariam auctoritatem, facultatem et potestatem se desuper quodam homicidio casuali per duos fratres seu religiosos sibi professos, ut dicitur, perpetrato et commisso, reique comperta veritate, si dictos fratres ex hoc sententiis, censuris et poenis generali Capitulo specialiter reservatis, mediante salutari poenitentia, absolvat, eosque seu propter quoscumque casus inhabiles aut irregulares incurrit, illos et quemlibet eorum in foro conscientiae ab omnibus casibus, criminibus et delictis, necnon ab omni infamiae nota et inhabilitatis macula relevet et rehabilitet, cum eisque dispenset, ut praemissis non obstantibus missas et alia divina officia celebrare, necnon ad omnes Ordinis actus legitimos, voces, gradus, officia, beneficia, administrationes et dignitates promoveri possint et admitti, in plenaria Ordinis potestate. 125.   Attenta paupertate et tenuitate reddituum monasterii de Vallelucenti, necnon multorum aedificiorum ruina quae relevari nec reparari possunt sine magnis sumptibus et summis, propter quae sine magno gravamine et damno scolarem cum debitis et sufficientibus provisionibus in collegio Sancti Bernardi Parisiis tenere per se non potest ; quare generale Capitulum in virtute sanctae obedientiae, et sub poenis et censuris in privilegiis, statutis et ordinationibus Ordinis expressis et contentis, mandat et praecipit domino commendatario officiarisque omnibus et singulis monasterii de Varenis, Bituricensis dioecesis, quatinus annis singulis, terminis sibi per executorem praesentis diffinitionis configendis et assignandis, ad subventionem, solatium et iuvamen abbatis eiusdem monasterii de Vallelucenti pro manutenentia et sustentatione dicti sui scolaris in collegio Sancti Bernardi Parisiis summam duodecim francorum eidem abbati de Vallelucenti transmittat et solvat ; executionem praesentis diffinitionis primo abbati super hoc requirendo committendo, in plenaria Ordinis potestate. CONTUMACES 126.   Fratres Ioannem Souffletran, Burchardum Venardetin, monasterii de Landesio professos, debite ad generale Capitulum ad comparendum personaliter citatos, et non comparentes, generale Capitulum ipsos declarat contumaces, rebelles et excommunicatos, omnibus et singulis abbatibus, prioribus, cellerariis et aliis officiariis et personis Ordinis in sacro presbyteratus ordine constitutis, in virtute sanctae obedientiae et sub excommunicationis poena, mandans et praecipiens dictum generale Capitulum, omnes autem et singulos dominos curatos, vicarios, presbyteros ac tabelliones et notarios publicos in favorem iustitiae requirit et rogat, quatinus dictos fratres contumaces, rebelles et excommunicatos denuntient, publicent et declarent. 127.   Quia frater Ioannes Slebusch olim abbas Veterismontis ad praesens generale Capitulum personaliter citatus ac sufficienter expectatus, non comparuit ; quia etiam idem Capitulum de diversis per eum contra Ordinis statuta et regularem observantiam perpetratis ad plenum informatum extitit, idem generale Capitulum ipsum contumacem et sententiam excommunicationis propter hoc incurrisse reputat et declarat, praecipiens nihilominus eidem in virtute salutaris obedientiae et sub aliis gravioribus Ordinis censuris et poenis, nisi paruerit sibi infligendis, quatinus infra 15 dies ab intimatione praesentis diffinitionis a monasterio monialium Montis amoris, vulgariter dicto Vrendenberch, penitus discedat, non nisi de speciali generalis Capituli licentia illic reversurus, sub eisdem etiam et sub excommunicationis latae sententiae poenis inhibens abbatissae et ceteris sororibus de conventu ibidem, ne deinceps in eodem monasterio aut aliis locis eidem subiectis eum quomodolibet sustentent aut manere permittant ; executionem praesentis diffinitionis omnibus et singulis Ordinis commissariis, necnon personis Ordinis regularibus universis super hoc requirendis committendo, in plenaria Ordinis potestate. 128.   Quia fratres Stephanus de Ryniliaco, Petrus de Villamoneta, Guillermus Chaillot et Ioannes de Nogent, monachi monasterii de Prulliaco expresse professi, ad instantiam promotoris causarum legitime citati ac sufficienter expectati et vocati, neque per se neque per alium vel alios procuratorem vel pocuratores [procuratores ] comparuerunt, nec comparere curaverunt, praesens generale Capitulum reputat eos contumaces, et pro contumacia sua sententiam excommunicationis incurrisse, mandans et praecipiens omnibus et singulis personis regularibus Ordinis, et praesertim in sacro presbyteratus ordine constitutis, quatinus eos ut a christifidelibus vitari possint, excommunicatos ubique denuntient et declarent. REHABILITATIONES 129.   Praesens generale Capitulum gratiose agere volens cum fratre Petro Periez, monacho monasterii de Pietate Dei expresse professo, ad instantem sui abbatis supplicationem secum misericorditer dispensat, ut non obstante adhaesione quam fecit cuidam asserto commendatario, qui eum vicarium instituit, unde plurimas contra Ordinem et suum proprium abbatem rebelliones et inobedientias commissit, ad omnes et singulos Ordinis honores, gradus, voces, officia et dignitates promoveri possit et admitti, attento quod tandem audito arresto Parlamenti pro abbate resipuit, ipsique abbati veniam petiit ac obedientiam et professionem regularem fecit ; vult etiam idem Capitulum ut in regimine loci de Thoralles, quamdiu religiose et honeste vixerit maneat, quemadmodum per R. D. Cistercii sibi fuit admissum. 130.   Generale Capitulum gratiose dispensat cum fratre Ioanne Glaser, monasterii de Langkheim monacho expresse professo, ut non obstante inhabilitatis nota, quam olim incurrit per carnis incontinentiam, pro qua poenitentiam sibi iniuctam humiliter et devote complevit, et longo temporis spatio interim religiose vixit, ad omnes Ordinis honores, gradus, voces et actus legitimos, necnon officia et dignitates, abbatiali etiam inclusa, promoveri valeat et admitti. 131.   Generale Capitulum ad devotam supplicationem abbatis de Hylda gratiose agere volens, cum fratribus Heinrico Kruger et Thoma Kannengiesser misericorditer dispensat, ut non obstante nota inhabilitatis, quam incurrerunt sine licentia monasterium suum exeundo, atque per saeculum diutius vagando, ad omnes et singulos Ordinis honores, gradus et actus legitimos, necnon voces, officia et dignitates, abbatiali dumtaxat seclusa, promoveri valeant et admitti. 132.   Ad idem, pro fratribus Petro secundo, Michaele Gerardo et Petro tertio, monasterii in Polplin professis, pro apostasia, ad instantiam abbatis sui, ad omnes dignitates etiam abbatiali inclusa. 133.   Generale Capitulum gratiose agere volens cum fratribus Paulo diacono, et Andrea converso monasterii de Buch expresse professis, quorum primus pro apostasia, alius vero pro libello infamiae, quam contra certam Ordinis personam confecit et publicavit, ac etiam pro apostasia infamiae et inhabilitatis notam incurrerunt, ad instantissimam supplicationem abbatis ibidem cum eis gratiose dispensat, ut praemissis non obstantibus, ad omnes Ordinis honores, gradus, voces et actus legitimos, necnon administrationes, officia et dignitates, abbatiali dumtaxat seclusa, valeant admitti. 134.   Generale Capitulum sufficienter informatum de religiosa et honesta conversatione fratris Nicolai, professi in Buch, ad instantiam abbatis eiusdem monasterii, eumdem fratrem ab omni infamiae et inhabilitatis notis et maculis, quas per apostasiam incurrerere potuit relevando et rehabilitando, cum eodem fratre misericorditer dispensat, ut praemissis non obstantibus ad omnes Ordinis actus… abbatiali dignitate inclusa… admitti. 135.   Frater Guillelmus Marsadi, professus monasterii de Castellariis rehabilitatur, ut non obstante quod saepius monasterium suum sine licentia exiit, apostasiam incurrendo ac contagionem carnis, puerperio non tamen secuto, ad omnes Ordinis actus legitimos promoveri possit et admitti. 136.   Ad idem, pro Guidone de Cassanis, ut non obstante apostasia, quam incurrit vagando per mundum per spatium trium hebdomadarum ad omnes Ordinis actus, etc., inclusa dignitate abbatiali. 137.   Ad idem, pro Alianino de Hil, professo monasterii de Longovillari, qui habitu regulari dimisso per sex hebdomadas apostatavit, et mulieres suspectas in locis regularibus intromisit. 138.   Ad idem, pro Petrina, monasterii de Wilstadt professa, ut non obstante copula carnali, unde semel et iterum puerperium secutum est, et iuvenem in sua camera inventum, etc. 139.   Ad instantiam abbatis de Sichem generale Capitulum fratrem Hermannum, eiusdem monasterii professum, ab omni infamiae nota relevando et rehabilitando, cum eo misericorditer dispensat, ut non obstantibus quod sine licentia monasterium suum exivit et per saeculum apostatando vagabundo et religionis habitum dimittendo, virginem quamdam in matrimonium duxerit, qui quidem sibi post lapsum conscientia ipsa remordente, ad proprium monasterium rediens demum poenitentia super forefactis, ut idem generale Capitulum suscepit, sibi iniuncta et peracta, iterum tamquam canis ad vomitum rediens, monasterium exeundo, et regulari habitu dimisso, per saeculum vagabundus diu extitit, super quibus tamen poenitentiam a dicto suo abbate sibi iniunctam, ut testimonio dicti sui abbatis constat, humiliter et devote peregit, ad omnes Ordinis actus legitimos, voces, gradus, officia, beneficia, administrationes et dignitates, dignitate abbatiali minime comprehensa, promoveri possit et admitti. 140.   Ad instantiam abbatis de Bellavalle, generale Capitulum fratrem Ioannem Chapuis eius professum, ab omni infamiae nota et inhabilitatis macula, quam incurrere potuit quovismodo fere per duos annos vagando et apostatando, super quo tamen, ut ipse abbas asserit, poenitentiam sibi iniunctam devote, humiliter et patienter complevit, relevat et rehabilitat, cum eo misericorditer dispensando, ut praemissis non obstantibus, ad omnes Ordinis actus legitimos… *etc*… abbatiali dignitate inclusa. 141.   Audita relatione nonnullorum venerabilium patrum Ordinis super honesta conversatione et condigna satisfactione sororis Agnae de Lanayo, monasterii de Farvachiis professae, generale Capitulum ab omni infamiae nota et inhabilitatis macula, quam per apostasiam et carnale contagium contrahere potuit, super quibus poenitentiam egit, etc., cum ea misericorditer dispensando, ut premissis [praemissis ] non obstantibus, ad omnes Ordinis actus legitimos, etc., abbatiali dignitate inclusa. 142.   Ad idem, pro sorore Claritia de Ramirusto, professa de Spinoso loco, ad instantiam abbatis de Nizella, non obstante carnis contagio, puerperio inde secuto, etc. 143.   Ad instantiam abbatis de Runa, Salzburgensis dioecesis, generale Capitulum fratres Christoforum acolitum, et Andream subdiaconum, eiusdem monasterii professos, ab omni infamiae nota et inhabilitatis macula, quam per apostasiam incurrere quovismodo potuerunt, super qua poenitentiam eis iniunctam devote et patienter impleverunt, ut eidem generali Capitulo constitit, relevat, rehabilitat cum eis misericorditer dispensando, ut praemissis non obstantibus, ad omnes Ordinis actus legitimos… *etc.* abbatiali dignitate inclusa. 144.   Ad instantiam abbatissae de Biarch, generale Capitulum audita honesta conversatione sororis du Chastel, cum eadem sorore misericorditer dispensat, ut non obstante defectu natalium, et quod non sit de legitimo matrimonio procreata, possit Ordinem nostrum intrare, habitumque sumere ac professionem regularem facere et emittere, necnon ad omnes ipsius Ordinis actus legitimos, voces, gradus, officia, beneficia et dignitates promoveri et admitti. 145.   Ad idem, ad instantiam abbatis de Barbello pro fratre Claudio de Paris eius professo, ut non obstante quod monasterium sine licentia exiverit, et per saeculum apostatando, habitu regulari dimisso, apostasiam incurrerit, in carnalique contagio deprehensus et convictus fuerit, ac de conspiratione contra abbatem suum notatus fuerit, ad omnes Ordinis actus legitimos, etc. EXCUSATIO ABBATUM 146.   Propter certas rationabiles et iustas causas per procuratores et excusatores abbatum sequentium allegatas et iuratas a via Capituli generalis, pro hoc anno dumtaxat, abbates sequentes excusantur, etc. (*deficiunt nomina*). [ALIA DIFFINITIO] 147.   Sollicitante comite de Waldeck monasterium monialium de Valle Sanctae Mariae dictum Netze, per abbatem Campensem Ordini incorporetur. 